Air balang Syahmi Sazli masih laku
Oleh KOSMO!

29 September 2022, 5:28 pm
PETALING JAYA – Perniagaan air balang milik pengarah filem kelahiran Kelantan, Syahmi Sazli yang telah kembali beroperasi mendapat sambutan baik orang ramai.
Perniagaan itu ditutup sementara sebelum ini ekoran beberapa isu berkenaan tapak perniagaannya yang didakwa mengganggu beberapa pengusaha lain di kawasan terbabit.
Melalui satu video yang dikongsi di media sosial Facebooknya, kelihatan ramai pelanggan sanggup beratur panjang semata-mata ingin mendapatkan minuman beberapa jenis kordial buah-buahan yang dihasilkannya.
Dalam video yang dikongsi itu, kelihatan ramai pelanggan beratur dan kakitangan Syahmi tidak menang tangan melayan pesanan pelanggan.
Rata-rata pengguna media sosial turut memberi sokongan dan galakan kepada Syahmi untuk meneruskan perniagaan tersebut.
“Aku lihat Syahmi ni bangkit balik selepas ada masalah hari tu, kali ini aku rasa lagi ramai pelanggan daripada sebelumnya.

“Aku pernah beli dan rasa, air dia memang banyak sedap dan banyak buah diisi dalam setiap bekas minuman,” kata Haikal Che Wil.
“Selain dari jual air balang, perniagaan pewangi kereta Syahmi juga laku. Satu sahaja Syahmi ni, dia banyak sangat tolong orang.
“Allah gandakan rezeki dia, hari tu dia bawa staf-staf ke Langkawi, seronok saya tengok,” jelas Jakki Sapie. – KOSMO! ONLINE


Waspada Fasa Peralihan Monsun bermula 3 Oktober
Oleh SITI A'ISYAH SUKAIMI

29 September 2022, 5:44 pm
PETALING JAYA – Fasa Peralihan Monsun yang dijangka bermula pada 3 Oktober ini diramalkan akan berterusan sehingga November depan.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, permulaan fasa itu menandakan berakhirnya Monsun Barat Daya yang telah bermula sejak 14 Mei lalu.
Katanya, semasa Fasa Peralihan Monsun, rantau negara akan menerima tiupan angin lemah dari pelbagai arah yang sesuai untuk kejadian ribut petir, lazimnya membawa hujan lebat berserta angin kencang dalam jangka masa singkat.
“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta tengah Sarawak.
“Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” katanya dalam kenyataan hari ini.
Beliau berkata, sehubungan itu, orang ramai dinasihatkan lebih berwaspada ketika tempoh ini dan sentiasa peka dengan ramalan dan amaran cuaca dikeluarkan oleh MetMalaysia melalui laman web rasmi, aplikasi mobil myCuaca dan media sosial rasmi jabatan.

“Orang ramai juga boleh menghubungi hotline jabatan 1-300-22-1638 bagi sebarang pertanyaan lanjut,” ujarnya. – KOSMO! ONLINE


Jangan lulus GEG dengan kadar tergesa-gesa
Oleh KOSMO!

29 September 2022, 5:59 pm
PETALING JAYA – Kerajaan harus berhati-hati dalam meluluskan Rang Undang-Undang Kawalan Tembakau dan Merokok (RUU) berhubung cadangan Dasar Penamat Generasi (GEG) kerana ia boleh memberi impak ke atas sosio ekonomi yang tidak diingini terutamanya berkaitan dengan pasaran gelap yang mencatat kes yang tinggi di Malaysia.
CMTM yang diwakili oleh British American Tobacco (Malaysia) Bhd, JT International Berhad dan Philip Morris (Malaysia) Sdn. Bhd. berpendapat, kerajaan tidak perlu meluluskan cadangan GEG secara tergesa-gesa kerana semua pihak yang terbabit dalam isu tersebut memiliki masa yang mencukupi iaitu selama  dua tahun untuk menyelesaikan isu berkenaan.
Menurut kenyataan yang dikeluarkan di sini, gabungan syarikat itu melahirkan perasaan mereka yang terlalu bimbang tentang RUU itu jika dibentang semula pada sesi Parlimen akan datang tanpa melakukan sebarang rundingan dengan pelbagai pihak berkaitan.
“CMTM percaya bahawa ahli baharu PSSC harus diberi peluang berunding secara bersemuka dengan pihak berkepentingan yang berkaitan bagi mendapatkan perspektif baharu dan menyumbang kepada proses penggubalan undang-undang secara holistik.
“Isu mengenai perlembagaan, kuasa penguatkuasaan yang luas, penalti yang tinggi, hak pengguna dan mekanisme pelaksanaan GEG masih belum ditangani lagi,” jelasnya.
Gambar hiasan
Selain itu, kenyataan CMTM menjelaskan, berhubung cadangan GEG New Zealand, ia sedang menjalani proses rundingan untuk tempoh enam bulan lagi sebagai sebahagian daripada laluannya melalui Parlimen New Zealand.

Tempoh ini amat berbeza dengan perkara yang telah berlaku di Malaysia yang mana tempoh singkat selama dua bulan diberikan  kepada PSSC untuk perbincangan dalaman dan tanpa penglibatan sebarang pihak berkepentingan atau perundingan awam.
“Kami menggesa kerajaan untuk memastikan perundingan akan datang yang diadakan oleh PSSC baharu dan Jawatankuasa Pilihan Khas Parlimen lain turut melibatkan pihak lain  seperti Jawatankuasa Pilihan Khas mengenai Kebebasan Asas dan Hak Perlembagaan dan Jawatankuasa Pilihan Khas mengenai Perdagangan Dalam Negeri.
“Isu-isu asas dalam Rang Undang-Undang itu tidak boleh diketepikan dan memihak kepada pihak yang tergesa-gesa mahu meluluskannya dalam sidang Parlimen akan datang.
“Konsensus pihak berkepentingan adalah penting untuk memastikan Rang Undang-undang itu berperlembagaan, boleh dilaksanakan, boleh dikuatkuasakan dan akan mencapai hasil kesihatan yang diharapkan tanpa menyebabkan sebarang impak lain yang yang tidak diingini,” jelasnya. -KOSMO! ONLINE


Individu yang tidak bahagia lebih berisiko mati awal
Oleh KOSMO!

29 September 2022, 5:30 pm
BEIJING – Satu kajian mendedahkan bahawa perasaan tidak bahagia boleh memendekkan jangka hayat manusia pada kadar lebih banyak berbanding tabiat merokok, lapor akhbar Metro UK semalam.
Kajian itu dijalankan terhadap 12,000 orang dewasa di China.
Individu yang mempunyai keadaan mental yang lemah seperti kesunyian, putus asa dan tidur tidak lena berisiko hilang satu tahun setengah daripada jangka hayat purata manusia.
Menurut saintis, kajian itu menunjukkan bahawa kesihatan mental adalah sama penting dengan kesihatan fizikal.
“Kadar penuaan tinggi dikesan dalam kalangan orang yang mempunyai sejarah strok, penyakit hati dan paru-paru, perokok serta berada dalam keadaan mental yang lemah.
“Bagaimanapun, perasaan putus asa, tidak gembira dan kesunyian boleh mengurangkan purata jangka hayat seseorang lebih banyak daripada merokok,” kata penulis utama kajian, Dr. Fredor Galkin.

Merokok mengurangkan jangka hayat individu dengan anggaran 1.25 tahun berbanding 1.65 tahun untuk faktor tidak bahagia. – Agensi


Kemurungan, masalah rumah tangga punca guru cuba terjun jambatan
Oleh ROHANA MOHD. NAWI

29 September 2022, 5:04 pm
KOTA BHARU – Masalah rumah tangga dan kemurungan dipercayai menjadi punca seorang guru wanita yang berpurdah bertindak untuk terjun dari Jambatan Sultan Yahya Petra di sini semalam.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, wanita berusia 54 tahun itu tidak menaiki kenderaan semasa kejadian dan berjalan kaki dari arah Kota Bharu ke Tumpat.
Menurutnya, polis menerima maklumat awal mengenai kejadian itu menerusi panggilan kecemasan kira-kira pukul 2.31 petang.
“Orang awam yang juga saksi kejadian melihat wanita itu berada dalam keadaan mencurigakan semasa berada di atas jambatan tersebut.
“Saksi telah menahan mangsa yang dikatakan cuba membunuh diri dengan terjun dari jambatan itu. Saksi berkenaan membantu wanita terbabit sebelum dia dibawa ke Balai Polis Wakaf Baru, Tumpat,” katanya dalam satu kenyataan di sini hari ini.
Menurut Mohd. Rosdi, hasil daripada temubual, wanita itu memaklumkan dia cuba untuk membunuh diri disebabkan oleh masalah rumah tangga dan kemurungan.

Katanya, wanita terbabit telah dirujuk ke hospital dan tiada sebarang kecederaan dialaminya dalam kejadian tersebut.
Kosmo! Online semalam melaporkan, seorang wanita yang memakai jubah dan berpurdah membatalkan niatnya untuk terjun dari jambatan Sultan Yahya Petra di sini selepas dipujuk orang awam.
Wanita berusia 54 tahun berasal dari Pengkalan Chepa di sini dipercayai cuba untuk memanjat tembok jambatan itu kira-kira pukul 1.40 tengah hari tadi sebelum diselamatkan pengguna jalan raya.
Saksi, Suhaila Zakaria, 28, berkata sewaktu kejadian dia melalui jambatan itu dengan menunggang motosikal sebelum melihat beberapa lelaki sedang memegang wanita tersebut yang sedang menangis. – KOSMO! ONLINE


Nampak MPV polis jangan ingat ada kes culik – KP Melaka
Oleh MUHAMMAD SHAHIZAM TAZALI

29 September 2022, 4:57 pm
MELAKA – Orang ramai yang melihat keberadaan kereta peronda polis (MPV) di sekitar kawasan sekolah di negeri ini diminta tidak panik dan mengaitkannya dengan kes penculikan.
Ketua Polis Melaka, Datuk Zainol Samah berkata, hal ini kerana masyarakat cenderung untuk mengaitkan sesuatu dilihat dengan kes-kes tertentu yang hangat diperkatakan.
“Rondaan ini adalah tugas rutin, itu memang kerja polis dan tetap dilakukan meskipun tiada kes dilaporkan.
“Masyarakat kadang-kadang apabila ternampak saja polis meronda, mereka akan kaitkan dengan isu-isu tertentu dan itu hanya persepsi mereka, jika ada kemusykilan boleh rujuk terus kepada pihak polis,” katanya.
Beliau berkata demikian pada sidang akhbar selepas penyerahan Pingat Jasa Pahlawan Negara tanpa istiadat di Kampung Durian Daun di sini, hari ini.
Semalam, Kosmo! melaporkan, polis mengesahkan bahawa rakaman suara yang tular melalui aplikasi WhatsApp berkenaan kes kanak-kanak diculik oleh sebuah kereta di Sekolah Kebangsaan (SK) Bukit Rambai di sini adalah palsu.

Ketua Polis Daerah Melaka Tengah, Asisten Komisioner Christopher Patit berkata, semakan mendapati mesej palsu tersebut mula tular pada 27 September 2022 dan turut diulang siar di beberapa platform media sosial.
Dalam perkembangan lain, Zainol memaklumkan, Polis Kontinjen Melaka sudah bersedia menghadapi peralihan fasa Monsun Timur Laut yang dijangka bermula pertengahan November depan.
Katanya, beliau telah meminta setiap daerah untuk mengadakan perbincangan bersama agensi-agensi berkaitan bagi melancarkan proses memberi bantuan dan sebagainya.
“Agensi Pengurusan Bencana Negara (Nadma) telah mengadakan bengkel di mana semua ketua polis daerah membabitkan Negeri Sembilan, Melaka, pegawai-pegawai daerah dan lain-lain agensi bagi menyeragamkan persediaan menghadapi banjir.
“Selain itu, saya mengalu-alukan penglibatan badan bukan kerajaan (NGO) untuk memberi bantuan, saya minta mereka tampil untuk berjumpa polis dan maklumkan apa bantuan yang hendak disalurkan dan kita selaraskannya,” ujarnya. – KOSMO! ONLINE


KPKT perkasa 7 fokus agenda Malaysia Berdaya Huni
Oleh AMREE AHMAD

29 September 2022, 5:07 pm
PUTRAJAYA – Kementerian Perumahan dan Kerajaan Tempatan (KPKT) bakal memperkasakan lagi tujuh fokus agenda Malaysia Berdaya Huni agar rakyat dapat merasai sentuhan kerajaan.
Menterinya, Datuk Seri Reezal Merican Naina Merican berkata, ia selaras dengan tanggungjawab kementerian itu sebagai penyelaras penggerak aspirasi kerajaan persekutuan.
“Fokus utama agenda ini meliputi 32 inisiatif dalam Rancangan Malaysia Ke-12 yang akan berakhir pada 2025,” katanya ketika berucap pada Perhimpunan Bulanan Kementerian di sini hari ini.
Program kali ini juga amat signifikan apabila diadakan bersempena sambutan 365 hari beliau menerajui kementerian itu daripada penyandang sebelumnya, Datuk Zuraida Kamaruddin.
Pelbagai acara diadakan termasuk pelancaran rasmi mesin layan diri berteknologi tinggi bagi pengumpulan barang kitar semula dengan pemberian ganjaran penebusan kepada pengguna.
Mengulas lanjut, Reezal Merican berkata, fokus agenda bakal diperkasakan itu digubal bagi ‘merawat’ keresahan rakyat, selain membina semula keyakinan dan menepati ekspektasi rakyat.

“Misalnya, fokus pertama iaitu penyediaan 500,000 unit rumah mampu milik yang bermutu selaras dengan misi matlamat Perdana Menteri iaitu Satu Keluarga, Satu Rumah.” jelasnya.
Fokus kedua pula ujarnya, mengarusperdanakan pendigitalan penyampaian perkhidmatan semua 151 pihak berkuasa tempatan (PBT) yang memberi impak mudah urusan penduduk.
Tidak ketinggalan ialah fokus ketiga iaitu memperkasakan pembangunan komuniti bandar agar tiada sesiapa lagi tercicir termasuk bekerjasama dengan pelbagai kementerian yang lain.
Wira Merah pula katanya, menjadi fokus keempat iaitu mempertingkatkan kesiapsiagaan aktiviti kebombaan dan penyelamatan melalui pendekatan penglibatan masyarakat dan negara.
Kemampanan dan daya tahan bandar hijau jelas Reezal Merican, dijadikan fokus kelima termasuk pelaksanaan Indeks Daya Huni Malaysia untuk mengukur kelestarian komuniti urban.
Sementara fokus keenam pula ialah bagi mentransformasikan pengurusan sisa pepejal ke arah pembangunan ekonomi kitaran dengan bakal ditubuhkan Majlis Ekonomi Kitaran Negara.
“Terakhir iaitu fokus ketujuh berkait sumber manusia, modal insan, bakat, pendekatan dan penyampaian berkesan dan tadbir urus cekap dengan didokong petugas terbaik,” katanya.
Kementerian itu ujar beliau, akan terus proaktif dan responsif terhadap keperluan serta isu kebajikan rakyat pasca pandemik demi memastikan kesejahteraan Keluarga Malaysia.- KOSMO! ONLINE


Tanaman bawang di kawasan beris mampu kurangkan kadar import
Oleh TOREK SULONG

29 September 2022, 4:55 pm
BACHOK – Tanaman bawang merah di kawasan tanah beris yang dijalankan menerusi penyelidikan Institut Penyelidikan Pertanian Malaysia (MARDI) Telong di sini mampu mengurangkan kadar import bahan tersebut ke negara ini.
Timbalan Menteri Pertanian dan Industri Makanan I, Datuk Seri Ahmad Hamzah berkata, berkata, pengeluaran bawang merah di kawasan berpasir itu mampu meningkatkan produktiviti kerana tanah tersebut kurang terdedah kepada serangga perosak, penyakit dan kerosakan selepas dituai.
Menurutnya, selain di Telong, kaedah penanaman itu turut dijalankan di stesen MARDI, Serdang dekat Selangor dan ia dilihat mendapat permintaan tinggi ketika ini.
“Negara masih bergantung kepada bekalan bawang import yang tinggi dari China, India dan Pakistan sehingga hari ini. Projek tanaman di kawasan tanah beris di Telong boleh dijadikan sebagai projek rintis di kawasan Pantai Timur dan Utara Semenanjung.
“Ia juga merupakan kaedah untuk mengadaptasi varieti bawang merah yang tahan panas sekali gus bersesuaian dengan iklim setempat. Tanaman di tanah beris juga dapat meningkatkan kecekapan pengeluaran biji benih untuk pelaksanaan ladang berkapasiti tinggi dan berpotensi menjana pendapatan peladang,” katanya.
Beliau berkata demikian pada sidang akhbar selepas melancarkan Pakej Mekanisasi Ladang, Baja Fertigasi Tanaman Keledek dan Lawatan Ke Plot Penyelidikan Penanaman Bawang di Stesen MARDI Telong di sini hari ini.

Mengulas lanjut, menurut Ahmad, transformasi tanaman bawang merah ke arah industri yang berdaya saing dan mampan akan ditumpukan kepada peningkatan produktiviti tanaman di tanah rendah.
Katanya, kajian saintifik berasaskan pembangunan teknologi itu boleh diguna pakai untuk memperkenalkan tanaman bawang kepada peladang yang berminat kerana ia mendapat permintaan tinggi. – KOSMO! ONLINE


LHDN santuni penghuni warga emas rumah kebajikan
Oleh NOR AINNA HAMZAH

29 September 2022, 5:16 pm
SEREMBAN -Lembaga Hasil Dalam Negeri (LHDN) menyantuni warga Rumah Seri Kenangan Seremban, di sini, sempena Program Tanggungjawab Sosial Korporat (CSR) Hasil Prihatin di negeri ini.
Pengarah LHDN Negeri Sembilan/ Melaka, Zubaidah Hamzah berkata, pemilihan rumah kebajikan berkenaan adalah bagi menceriakan lagi warga emas serta memupuk semangat CSR dalam kalangan kakitangan LHDN.
Menurutnya, pada tahun ini, LHDN Cawangan Seremban telah memilih untuk memperindahkan lagi kawasan rumah kebajikan berkenaan dengan mengecat dewan serta projek Taman Herba.
“LHDN turut menyalurkan bantuan wang tunai sebanyak RM15,000 kepada Rumah Seri Kenangan Seremban yang ada antaranya dari kutipan dalam kalangan kakitangan sendiri bagi tujuan menampung keperluan warga emas yang berlindung di sini.
“Malah, kita juga memilih projek yang akan dipantau secera berterusan oleh kakitangan LHDN iaitu tanaman 14 jenis pokok yang hasilnya boleh digunakan kembali di rumah kebajikan ini antaranya pokok limau nipis, daun kunyi, basil dan durian belanda,” katanya.
Beliau berkata demikian sempena Program CSR Hasil Prihatin Pejabat Pengarah Negeri Sembilan/ Melaka di Rumah Seri Kenangan Seremban, di sini, hari ini.

Sementara itu, Pengarah Jabatan Kebajikan Masyarakat (JKM) Negeri Sembilan, Rosnah Sardi berkata, dia amat mengalu-alukan penyertaan pelbagai agensi di semua rumah kebajikan di bawah JKM di negeri ini.
Menurutnya, Rumah Seri Kenangan Seremban kini menempatkan seramai 76 penghuni berusia 60 tahun ke atas di mana penghuni tertua mencecah usia 90 tahun.
“Projek Taman Herba yang diwujudkan LHDN ini sedikit sebanyak akan membantu warga emas kekal aktif dan dapat membantu mereka mengisi masa dengan aktiviti lebih berfaedah.
Menurutnya, penghuni di rumah kebajikan berkenaan tidak hanya terdiri daripada penduduk di Negeri Sembilan sahaja, bahkan dari seluruh negara. – KOSMO! ONLINE


KPM siasat segenap aspek isu dakwaan culik
Oleh ASLIZA MUSA

29 September 2022, 4:52 pm
TANJUNG MALIM – Isu dakwaan culik membabitkan pelajar sekolah yang hangat diperkatakan kini akan diteliti daripada pelbagai aspek oleh Kementerian Pendidikan (KPM).
Menterinya, Datuk Dr. Radzi Jidin berkata, maklumat yang diperolehi itu akan dikaji secara menyeluruh untuk membolehkan tindakan sewajarnya diambil.
Menurutnya, dalam kebanyakan kes, didapati terdapat bermacam-macam laporan cubaan culik diberikan pelajar sebelum dibuktikan palsu oleh polis.
“Saya rasa ibu bapa pun inginkan semua anak bercerita secara jujur dan benar, tapi kita juga perlu tahu apakah keadaan di belakangnya (dakwaan culik).
“Umumnya, kanak-kanak ini jujur namun apa keadaan di sebalik hal tersebut, kita perlu semak secara mendalam.
“Kita perlu teliti kebenaran cerita yang dikatakan, sebab itu kita tidak mahu lihat secara luaran sahaja dan terus buat kesimpulan. Kita akan lihat konteks tertentu untuk kita ambil tindakan yang sewajarnya,” katanya ketika ditemui selepas menghadiri Program Eksplorasi Alam Lestari Siri Ketiga di Pusat Konservasi Hidupan Liar (PKHL) di Sungkai di sini hari ini.

Menurut Radzi, pihaknya juga sentiasa menjalin kerjasama rapat dengan pihak polis dalam usaha memastikan aspek keselamatan dan keberadaan pelajar di sekolah terus terjamin.
“Pelajar-pelajar ini sebenarnya sering diingatkan tentang keselamatan mereka bukan sahaja di sekolah malahan di luar. Perkara berkaitan keselamatan memang kita sentiasa tekankan.
“Apa yang paling penting adalah kesedaran dalam kalangan pelajar ini untuk memahami risiko. Kita tidak kata semua tempat bahaya tetapi memahami risiko adalah tindakan yang wajar,” katanya. – KOSMO! ONLINE


APMM gagalkan bot penyeludup kuasa tinggi
Oleh MOHD YUNUS YAKKUB

29 September 2022, 5:12 pm
KLANG – Taktik penyeludup rokok menggunakan bot berkuasa tinggi yang mampu mencecah 70 knot ternyata masih gagal apabila berjaya dipatahkan Maritim Malaysia (APMM) di persisiran pantai Batu Laut, Tanjung Sepat dekat sini semalam.
Dalam kejadian kira-kira 6 pagi itu, APMM Selangor berjaya merampas 84,700 kotak rokok putih jenama LA yang dianggarkan bernilai lebih RM1juta termasuk cukai.
Pengarah Maritim Selangor, Kepten V. Siva Kumar berkata, kejayaan itu hasil pengesanan radar Sistem Pengawasan Laut Malaysia (SWASLA) terhadap satu bot yang mencurigakan sedang bergerak di Perairan Tanjung Gabang.
Katanya, bot tersebut dipercayai dari Pulau Rupat, Indonesia yang jaraknya kira-kira sejam sebelum memasuki perairan negara.
“Bot Petir 83 yang dalam pelaksanaan operasi termasuk Op Contraband Mind telah diatur gerak ke lokasi dan mengesan bot penyeludup yang menggunakan enam enjin atau 1,200 kuasa kuda membawa muatan rokok.
“Menyedari kehadiran kami, bot itu yang dipercayai dinaiki empat individu cuba melarikan diri sebelum dikejar sejauh kira-kira lapan batu nautika atau hampir 25 minit sebelum bot penyeludup terus keluar memasuki perairan jiran,” katanya pada sidang akhbar hari ini.

Kata beliau, hasil maklumat risikan mendapati bot penyeludup itu baharu sahaja menurunkan sejumlah 70 peratus rokok seludup dibawa mereka di persisiran pantai itu.
Tambah beliau, anggota didarat telah diarahkan ke lokasi tersebut bagi tujuan pemeriksaan lanjut.
“Hasil pemeriksaan menemukan dua buah lori jenis Hicom berisi muatan 80,000 rokok jenama LA keseluruhanya di dalamnya yang dianggarkan RM750,000 tidak termasuk cukai.
“Bagaimanapun, pemandu lori disyaki telah melarikan diri sejurus menyedari kehadiran bot Petir 83 semasa sedang cuba menghampiri lokasi pendaratan,” jelasnya.
Siva Kumar menegaskan rokok-rokok tersebut dipercayai dibawa masuk dari Indonesia sebelum dijual di bawah harga pasaran untuk menarik pembeli di kalangan perokok tempatan.
“Lokasi pendaratan itu antara salah satu lokasi sering digunakan penyeludup dan tambahan semestinya ada hubungan antara dalang tempatan dan pihak luar dalam merancakkan aktiviti itu.
“Bagaimanapun, kita masih mengenal pasti sindiket mana yang terlibat,” katanya.
Mengulas lanjut, keseluruhan rampasan termasuk dua buah lori yang disita dianggarkan RM992,000 dan kes disiasat mengikut Akta Kastam 1967. -KOSMO!ONLINE


‘Sambung ayat al-Quran dapat RM50’ jadi fenomena
Oleh KOSMO!

29 September 2022, 5:07 pm
PETALING JAYA – Dengan memegang plakad tertera ‘sambung ayat al-Quran dapat RM50’, seorang pencipta kandungan di TikTok berjaya mencuri perhatian netizen yang dahagakan kandungan bermanfaat di media sosial.
Pemiliknya, Abdul Qawiy melahirkan keseronokan apabila perkongsiannya berlatarbelakangkan Dataran Merdeka itu umpama suatu fenomena apabila berjaya meraih tontonan lebih 2 juta pengguna media sosial.
“Alhamdulillah, terima kasih AQ Geng Insya-Allah saya akan perbanyakkan konten macam ni,” ujarnya.
Dalam rakaman video ‘sambung ayat al-Quran dapat RM50’ itu seorang budak lelaki turut dilihat ingin menyahut cabaran tersebut, namun gagal.
Namun ayahnya yang dikenali sebagai Muhd Ridhwan berjaya menyambung bacaan dengan alunan yang cukup indah sekali gus menerima wang tunai RM50.
Mendapat lebih 438,000 tanda suka dan 8,877 perkongsian, rata-rata netizen menzahirkan rasa teruja dan berharap agar banyak lagi kandungan sedemikian dihasilkan di media sosial.

“TikTokers dan Youtubers kat luar sana tolong buat konten macam ni banyak-banyak. Sejuk je hati dengar,” komen Achery.
“Tiba-tiba rasa macam dengar imam solat terawih, sedap bacaan tu,” puji DapurBonda.
“Alhamdulillah seorang hamba Allah buat konten paling hebat macam ni dapat pahala, rezeki luas, jiwa tenang, sedekah dan situasi sempurna,” kata seorang lagi pengguna, MeyraMiaa. – KOSMO! ONLINE


Penternak di Bachok terkejut sambut anak lembu kepala dua
Oleh KOSMO!

29 September 2022, 4:48 pm
PETALING JAYA – Seorang penternak di Bachok, Kelantan terkejut apabila seekor anak lembu dilahirkan dengan dua kepala di sebuah kandang kira-kira pukul 1.30 tengah hari tadi. Menurut penternak, Kamazuhar, 49, kelahiran anak lembu baka Limousine itu merupakan kejadian pertama kali yang dilaluinya sepanjang lebih lima tahun menguruskan ternakan lembu. Kamazuhar menjelaskan, pada awalnya, anak lembu tersebut masih hidup namun, disebabkan sebahagian kepalanya tersangkut dan sukar untuk dikeluarkan, dia bersama lima rakan yang lain terpaksa menggunakan kaedah berbeza demi menyelamatkan nyawa…

Sila Log Masuk atau Langgan untuk membaca berita sepenuhnya


KPWKM tumpu kesihatan mental mangsa banjir
Oleh MOHD AZLI ADLAN

29 September 2022, 5:10 pm
KUALA NERUS – Kementerian Pembangunan Wanita, Kebajikan dan Masyarakat (KPWKM) akan turut memberi fokus membantu kesihatan mental mangsa banjir pada musim tengkujuh tidak lama lagi.
Timbalan Menterinya, Datuk Siti Zailah Mohd. Yusoff berkata, sebahagian mangsa terutama mereka yang pertama kali berhadapan dengan musibah banjir dikhuatiri mengalami gangguan emosi.
“Seramai lebih 1,000 kaunselor bertauliah telah bersiap bersedia bertugas terutama di pusat pemindahan sementara (PPS) bagi membantu mangsa banjir terbabit menangani tekanan.
“Perkhidmatan bimbingan kaunseling terhadap mangsa banjir tersebut akan turut dibantu sebahagian anggota Skuad Waja yang telah menerima kursus dan latihan khas,” katanya di sini hari ini.
Terdahulu beliau ditemui selepas merasmikan sambutan Hari Sayyidatina Aishah anjuran kerajaan negeri Terengganu.
Dalam perkembangan sama, Siti Zailah berkata, seramai 326,500 sukarelawan yang mendaftar dalam Skuad Waja sudah bersiap sedia membantu mangsa banjir menjelang monsun Timur Laut tidak lama lagi.

Tambah beliau, mereka berperanan membantu agensi bertanggungjawab melancarkan operasi lebih 6,000 PPS yang dijangka dibuka di seluruh negara.
“Mereka juga berperanan membantu menangani isu-isu psikososial dalam kalangan mangsa banjir,” katanya. – KOSMO! ONLINE


Siasat dakwaan cubaan culik tiga kanak-kanak di Kuala Langat
Oleh MOHAMAD NAUFAL MOHAMAD IDRIS

30 September 2022, 10:39 pm
KUALA LANGAT -Tular sebuah video berdurasi satu minit 41 saat mendakwa cubaan culik tiga kanak-kanak dari sebuah kereta di sebuah stesen minyak di Telok Panglima Garang, hari ini.
Berdasarkan video tersebut memaparkan seorang lelaki menghampiri kereta milik seorang wanita warga tempatan.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh mengesahkan pihaknya menerima laporan daripada seorang wanita berusia 34 tahun, kelmarin.
Katanya, pengadu menyatakan seorang lelaki berkelakuan mencurigakan telah turun dari sebuah kereta dan menuju ke pintu belakang kereta milik pengadu.
“Semasa kejadian itu terdapat tiga orang pengadu berusia setahun hingga empat tahun yang berada di bahagian penumpang belakang kenderaan itu.
“Namun dari siasatan awal ke atas laporan polis tersebut mendapati tiada sebarang cubaan culik berlaku seperti yang ditularkan di media sosial,” katanya dalam kenyataan hari ini.

Beliau menambah, pihak polis bagaimanapun sedang menjalankan siasatan lanjut tentang laporan polis tersebut bagi mengesahkan kejadian sebenar yang berlaku.
Ujar Ahmad Ridhwan, pihaknya meminta orang ramai tidak membuat kenyataan atau menyebarkan berita yang tidak sahih sebelum merujuk ke pihak berkuasa.
“Sebarang kenyataan atau penyebaran berita palsu boleh didakwa dibawah Seksyen 505 Kanun Keseksaan serta Seksyen 233 Akta komunikasi dan Multimedia 1998,” katanya. -KOSMO!ONLINE


Liga Premier: JDT II sah juara musim ini
Oleh MUHAMAD ARDIE PUTRA SUHAIMI

30 September 2022, 11:19 pm
SHAH ALAM – Pasukan Johor Darul Ta’zim (JDT II) mencipta sejarah apabila menjadi kelab feeder pertama menjuarai Liga Premier selepas menewaskan Selangor 2 dengan kemenangan 1-0 sebentar tadi.
Pada aksi di Stadium UiTM itu, skuad muda Harimau Selatan kendalian Mariani Echeverria meletakkan kesebelasan terbaik termasuk beberapan pemain utama JDT seperti Ahmad Hazwan Bakri, Daniel Ting dan penjaga gol, Izham Tarmizi.
Namun, perlawanan pada separuh masa pertama nampak seimbang dengan kedua-kedua pasukan saling berbalas serangan tetapi gagal menepati sasaran.
Bersambung pada babak kedua, JDT II lebih bersemangat untuk memburu gol kemenangan dan tidak menunggu lama untuk mendahului menerusi tandukan Daryl Sham hasil hantaran lintang Daniel Ting pada minit ke-49.
Tersentak dengan gol tersebut, skuad tuan rumah kendalian Rusdi Suparman berusaha untuk meraih gol penyamaan tetapi percubaan berjaya dipatahkan benteng kebal pasukan lawan.
JDT turut meraih peluang hasil gerakan lincah yang dilakukan oleh Daryl, Musa Sidebe dan Hazwan tetapi gagal menambah jaringan.

Peluang terbaik skuad muda Gergasi Merah hadir pada penghujung perlawanan tetapi rembatan pemain gantian, Haiqal Haqeemi Hairi ketika peluang satu lawan satu mudah diselamatkan Izham.
Keputusan 1-0 kekal sehingga tamat perlawanan sekali gus mengesahkan trofi Liga Premier musim ini milik JDT II yang mengumpul 42 mata selepas mengharungi 18 perlawanan.
Ini merupakan musim terakhir Liga Premier dilangsungkan selepas Liga Bola Sepak Malaysia (MFL) mengambil keputusan untuk ‘merehatkan’ seketika saingan divisyen kedua itu bermula tahun depan.
Kejayaan JDT II meneruskan momentum pasukan utama yang terlebih dahulu menjuarai trofi Piala FA dan Piala Sumbangsih selain hampir pasti mengekalkan kejuaraan Liga Super musim ini. – KOSMO! ONLINE.


Amaran ribut petir di lapan buah negeri
Oleh NUR HUDA MUSA

30 September 2022, 10:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan lapan buah negeri pada malam ini.
MetMalaysia dalam satu kenyataan berkata, amaran itu dikeluarkan susulan hujan lebat berserta angin kencang yang dijangka berlaku sehingga 10 malam ini.
Katanya amaran itu melibatkan seluruh negeri Perlis, Kelantan, Terengganu, serta beberapa daerah di Kedah, Perak, Pahang, Johor dan Sarawak.
“Ribut petir, hujan lebat dan angin kencang dijangka akan berlaku di Langkawi, Kedah.
“Di Perak pula, amaran ribut petir dikeluarkan bagi daerah Hulu Perak, Manjung dan Perak Tengah,” katanya di sini hari ini.
Selain itu katanya, keadaan sama turut boleh berlaku di Jerantut, Temerloh, Maran, Kuantan, Bera, Pekan dan Rompin, Pahang.

“Di Johor pula, daerah terlibat ialah Tangkak, Segamat, Muar, Batu Pahat, Kluang, Kulai dan Johor Bahru.
“Sementara itu di Sarawak, amaran sama diberikan di Miri (Beluru dan Telang Usan) dan Limbang (Limbang),” tambahnya.
MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE.


Polis rampas mercun, bunga api bernilai RM400,000
Oleh ASLIZA MUSA

30 September 2022, 10:43 pm
IPOH – Polis merampas pelbagai jenis mercun dan bunga api dianggarkan bernilai RM400,000 dalam serbuan di sebuah rumah kedai di Tanjung Rambutan di sini semalam.
Dua lelaki tempatan berusia 29 dan 30 tahun ditahan dalam serbuan pukul 5.30 petang oleh Bahagian Siasatan Jenayah, Ibu Pejabat Polis Daerah (IPD) Ipoh.
Ketua Polis Perak, Datuk Mohd. Yusri Hassan Basri berkata, serbuan dilakukan selepas menerima maklumat mengenai premis itu yang disyaki dijadikan tempat simpanan mercun dan bunga api tanpa permit.
Katanya, dalam serbuan itu, pihaknya menyita sebuah lori dan merampas 715 kotak mengandungi pelbagai jenis mercun dan bunga api.
“Kedua-dua suspek direman empat hari bermula hari ini sehingga Isnin depan. Kes disiasat mengikut Seksyen 8 Akta Bahan Letupan 1957,” katanya di sini hari ini.
Dalam pada itu Mohd. Yusri meminta orang ramai menyalurkan maklumat kepada pihak polis berkaitan kegiatan menyalahi undang-undang di tempat masing-masing.

“Maklumat itu bukan sahaja membantu pihak polis mengambil tindakan segera dalam membanteras jenayah malah dapat memastikan keselamatan dan ketenteraman awam terpelihara,” katanya. – KOSMO! ONLINE.


Manusia spesies paling dungu jika makan daging kelawar
Oleh KOSMO!

30 September 2022, 10:30 pm
BANGKOK – Seorang doktor di Thailand memberi amaran kepada orang ramai tentang bahaya makan daging kelawar selepas seorang pemburu di bandar Sukhothai mendakwa bahawa daging binatang liar itu baik untuk kesihatan, lapor laman berita Thaiger semalam.
Somchai Wongpanat, 33, menjadi tajuk berita utama di Thailand selepas mendakwa bahawa perbuatan makan daging kelawar boleh membantu memulihkan tenaga.
Somchai merupakan seorang kontraktor yang memburu tikus, kelawar, ular tedung dan sarang lebah pada masa lapangnya. Dia mengikat jaring pada batang buluh panjang untuk menangkap kelawar yang kemudian dijual pada harga 100 baht (RM12) untuk satu kilogram.
Lelaki itu menangkap beribu-ribu kelawar sehari dengan sebahagiannya dimakan, manakala selebihnya dijual kepada penduduk tempatan.
Kata  Somchai, kari kelawar merupakan hidangan popular dalam kalangan pelanggannya. Dia turut menggesyorkan mereka mencicah daging kelawar dalam sejenis sos pencicah dinamakan nam jim.
Somchai berkata, daging kelawar perlu sentiasa dimasak sebelum dimakan untuk tujuan keselamatan. Bagaimanapun, seorang doktor memaklumkan bahawa daging haiwan eksotik itu tidak boleh dimakan dalam apa jua keadaan kerana bahaya yang ditimbulkan terhadap kesihatan manusia.

Pakar di Jabatan Perubatan Universiti Chiang Mai, Dr. Rangsarit Kanchanawanit berkata, kelawar boleh memindahkan lebih 10,000 virus kepada manusia sekali gus berpotensi menyebarkan  pandemik dengan mudah.
Menurutnya, manusia tidak boleh memakan daging kelawar dan banyak spesies haiwan lain.
“Adakah manusia tidak belajar apa-apa? Sekiranya kita tidak belajar daripada tiga tahun lalu (pandemik Covid-19), maka manusia mungkin spesies yang paling dungu,” katanya. – Agensi


Wanita mangsa culik dibunuh, mayat ditemui dalam gaung
Oleh NOR SHAFAWATI YUP

30 September 2022, 10:26 pm
SEREMBAN – Kes culik seorang wanita yang dilarikan di kawasan Broga, Lenggeng di sini Isnin lalu terjawab apabila mayat mangsa ditemui dalam gaung di Bukit Tekali, Hulu Langat, Selangor dua hari selepas kejadian.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, pihak polis telah menerima laporan pada Isnin lalu berkenaan penculikan seorang wanita berusia 27 tahun yang telah dilarikan di kawasan Broga, Lenggeng.
“Sebelum kejadian, pada pukul 6.30 petang Ahad lalu bertempat di rumah pengadu di Broga, Lenggeng dia dimaklumkan menerima mesej Whatsapp yang meminta sejumlah wang tebusan.
“Bertindak daripada laporan tersebut, pihak polis telah menjalankan operasi khas bagi mengesan dan mencari mangsa,” katanya dalam kenyataan di sini hari ini.
Menurut Ahmad Dzaffir, bagaimanapun lebih kurang 3.30 petang, Selasa lalu Balai Polis Batu 14, Hulu Langat telah menerima panggilan telefon daripada orang awam yang menyatakan menjumpai satu mayat di dalam gaung Bukit Tekali, Hulu Langat di Selangor.
“Pemeriksaan lanjut dijalankan dan mayat berkenaan telah disahkan mangsa di dalam kes yang sedang disiasat.

“Ini berdasarkan kepada kad pengenalan dan dokumen-dokumen yang ditemui bersama mangsa serta pengecaman oleh ahli keluarga,” katanya.
Jelas beliau, dengan penemuan mayat itu pihak polis berjaya menyelesaikan kes tersebut dengan tangkapan seorang suspek lelaki berumur 20an di kawasan Ampang, Selangor.
“Ujian yang air kencing yang dijalankan oleh suspek yang merupakan pekerja swasta adalah negatif.
“Suspek telah ditahan reman selama 15 hari bermula 28 September hingga 12 Oktober depan untuk siasatan lanjut di bawah Seksyen 12 Akta Penculikan 1961,” katanya.
Sementara itu, menurut sumber, mangsa dipercayai mengenali suspek secara dalam talian sejak tiga bulan lalu.
“Pada pertemuan pertama, suspek lelaki meminta untuk meminjam wang daripada mangsa.
“Namun, mangsa enggan memberi pinjam wang dan mahu membunuh mangsa dengan melarikannya dalam insiden penculikan itu,” katanya.
Sumber berkata, suspek kemudian meminta tebusan wang daripada keluarga mangsa dengan mendakwa wanita itu berada dengannnya sebelum mayat mangsa ditemui dalam gaung di Bukit Tekali, Hulu Langat di Selangor. – KOSMO! ONLINE.


PM akan mempersembahkan tarikh pembubaran Parlimen kepada Agong
Oleh ZULKIFLI MANZOR

30 September 2022, 11:15 pm
KUALA LUMPUR – Perdana Menteri, Datuk Seri Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.
Setiausaha Agung UMNO, Datuk Seri Ahmad Maslan berkata, ia berdasarkan ketetapan Mesyuarat Majlis Kerja Tertinggi (MKT) UMNO malam ini iaitu pembubaran Parlimen hendaklah diadakan dalam masa terdekat bagi membolehkan Pilihan Raya Umum Ke-15 (PRU-15) diadakan tahun ini juga.
“Keputusan mesyuarat ini adalah berasaskan pendirian konsisten UMNO sejak dari awal untuk memulangkan mandat rakyat yang tertangguh akibat pandemik Covid-19 setelah runtuhnya kerajaan Pakatan Harapan (PH) kerana persengketaan dalaman politik sesama mereka.
“Sehubungan itu, semua jentera parti di setiap peringkat adalah diarahkan untuk memuktamadkan segala persiapan yang telah dibuat sebelum ini bagi memasuki fasa pembubaran sehinggalah kepada tarikh PRU-15,” katanya pada sidang media selepas Mesyuarat MKT UMNO selesai.
Ahmad Maslan berkata, UMNO percaya hanya dengan mengembalikan hak rakyat bagi membolehkan mandat sebenar diperolehi, maka sebuah kerajaan yang stabil dapat dibentuk bagi memulihkan negara khususnya dalam aspek ekonomi yang berkait rapat dengan soal kesejahteraan hidup mereka disamping beberapa usaha pembaharuan institusi ke arah mewujudkan tadbir urus yang lebih baik buat negara.
Dalam pada itu, beliau memaklumkan, mesyuarat MKT UMNO malam ini menyambut baik keputusan Kabinet mengarahkan siasatan lanjut dan tindakan perundangan segera dilaksanakan oleh agensi-agensi penguat kuasa berkaitan bagi menyiasat salah laku bekas Peguam Negara, Tan Sri Tommy Thomas.

Menurut beliau, Mesyuarat MKT UMNO menggesa agar Laporan Pasukan Petugas Khas Siasatan Ke Atas Buku Tommy Thomas bertajuk “My Story: Justice In the Wilderness” didedahkan kepada umum.
Tambahnya, Mesyuarat MKT UMNO juga menjunjung titah Sultan Johor pada 15 Mei 2022 yang mahukan laporan siasatan pasukan petugas khas dalam isu kedaulatan Batu Putih segera dibentangkan dan didedahkan kepada umum.
Selain itu, katanya, Mesyuarat MKT UMNO menerima perletakan jawatan Tan Sri Zulhasnan Rafique sebagai Pengerusi Lembaga Disiplin UMNO dan bersetuju melantik Datuk Wira Mohd Hafarizam Harun sebagai Pengerusi Lembaga Disiplin UMNO yang baru.
“Adalah dimaklumkan bahawa Mesyuarat MKT memecat Datuk Zaharin Mohd. Yasin daripada menjadi ahli UMNO berkuat kuasa serta merta mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO.
“Mesyuarat MKT UMNO juga mengambil maklum berkenaan kunjungan Tan Sri Abdul Hadi bin Awang, Presiden PAS bertemu dengan Presiden UMNO baru-baru ini,” katanya. – KOSMO! ONLINE.


Isu seksi, Dolla akui terlepas pandang, mohon maaf
Oleh NUR EMIRA SAIZALI

30 September 2022, 10:26 pm
PETALING JAYA – Kumpulan Dolla berjanji akan lebih berhati-hati dan mengambil iktibar atas penampilan seksi sehingga menimbulkan kemarahan ramai.
Mewakili ahli kumpulannya, Sabronzo juga mengakui terlepas pandang soal pemakaian kerana terlalu memikirkan soal persembahan.
“Kami belajar daripada kesilapan dan kami juga akan lebih berhati-hati dalam aspek penampilan selepas ini.
“Kami minta maaf dan akan belajar untuk tidak mengulanginya lagi,” ujarnya.
Dolla sebelum ini dihentam hebat selepas berpenampilan seksi ketika menjayakan acara Good Vibes Weekender.
Sabronzo atau nama sebenar Wan Sabrina Wan Rusli mengakui perkara tersebut berlaku secara tidak sengaja sehingga mencetuskan kemarahan ramai.

“Isu seksi ini, mungkin kami terlepas pandang.
“Agak terkejut dengan reaksi ramai tetapi kami memilih untuk move on dan menjadi individu lebih baik,” katanya kepada Kosmo! Online selepas majlis pelancaran single terbaharu Mungkin Ini Adalah Lagu Yang Paling Sedih Pernah Ku Buat duet bersama Naim Daniel di sini hari ini.
Berkongsi kepada umum, busana mencolok mata yang digayakan merupakan hasil pemilihan daripada penata gaya.
Sebelum ini, Dolla memaklumkan pihak pengurusan mereka, Universal Music akan mengeluarkan kenyataan berhubung isu tersebut.
Terdahulu, nama Dolla termasuk Sabronzo dikecam ramai susulan tampil dengan imej dan busana mencolok mata pada sebuah festival muzik yang berlangsung di sebuah taman tema air popular pada minggu lalu.
Rata-rata netizen berpendapat Dolla tidak mencerminkan identiti Malaysia yang sangat menekankan aspek penampilan dalam setiap persembahan pentas.
Malah, Dolla juga dikatakan lebih seksi berbanding penyanyi luar yang turut sama lakukan persembahan pada acara sama.
Selain Sabronzo, Dolla yang terkenal menerusi lagu Dolla Make You Wanna turut dianggotai Angel, Tabby dan Syasya. – KOSMO! ONLINE


Mayat lelaki ditemui terapung di perairan Langkawi
Oleh NUR AMALINA AZMAN

30 September 2022, 10:31 pm
LANGKAWI – Satu mayat lelaki tanpa identiti ditemui dalam keadaan terapung berhampiran kawasan aktiviti pelancongan paya bakau di sini, hari ini.
Mayat mangsa ditemui di kedudukan 0.6 batu nautika timur Tanjung Kemarong berhampiran perairan Pulau Pasir di sini pada pukul 11.45 pagi tadi.
Pengarah Maritim Malaysia (APMM) Negeri Kedah dan Perlis, Laksamana Pertama Maritim Romli Mustafa berkata,
Pusat Operasi Maritim Negeri Kedah dan Perlis menerima panggilan mengenai penemuan mayat tersebut daripada orang awam.
“Mayat itu ditemui bot penumpang semasa melakukan aktiviti menyusuri paya bakau di perairan ini.
“Sebuah bot ronda APMM yang sedang dalam rutin rondaan digerakkan ke lokasi kejadian sejurus menerima maklumat mengenai penemuan mayat itu,” katanya dalam satu kenyataan di sini, hari ini.
Kata beliau, mayat mangsa kemudian dibawa ke Jeti Maritim Bukit Malut dan diserahkan kepada polis untuk tindakan lanjut.

Orang ramai yang mempunyai sebarang maklumat berkaitan kejadian diminta untuk menghubungi Balai Polis Langkawi di talian 04-466 6222. – KOSMO! ONLINE.


Pkharuddin dilantik Ketua Pengarah Pendidikan Malaysia baharu
Oleh MOHD. HUSNI MOHD. NOOR

30 September 2022, 10:21 pm
PUTRAJAYA – Kementerian Pendidikan (KPM) mengumumkan pelantikan Datuk Pkharuddin Ghazali, 59, sebagai Ketua Pengarah Pendidikan Malaysia (KPPM) yang baharu berkuat kuasa pada 23 September lalu
KPM menerusi kenyataan akhbar berkata, Pkharuddin sebelum ini menjawat jawatan Timbalan Ketua Pengarah Pendidikan Malaysia (Sektor Dasar dan Kurikulum).
Menurutnya, Pkharuddin berkelulusan Ijazah Sarjana Muda Sains (Kepujian) pengkhususan dalam bidang Geografi dari Universiti Malaya, Kuala Lumpur dan memulakan perkhidmatan sebagai guru di Sekolah Menengah King George V, Seremban, Negeri Sembilan pada 1 Ogos 1989.
“Dalam tempoh 33 tahun dalam perkhidmatan, beliau telah berkhidmat di pelbagai organisasi dalam KPM antaranya, Penolong Pengarah Sektor Penilaian dan Peperiksaan di Lembaga Peperiksaan, Pengetua di SMK Taman Semarak, Nilai, Negeri Sembilan.
“Beliau juga pernah menjawat Ketua Sektor Penilaian dan Peperiksaan, Ketua Sektor Jaminan Kualiti,
Timbalan Pengarah serta Pengarah di Jabatan Pendidikan Negeri Sembilan, Pengarah Peperiksaan di Lembaga Peperiksaan,” katanya.
Katanya, KPM yakin Pkharuddin dapat menerajui perkhidmatan pendidikan serta meneruskan kesinambungan dalam memacu transformasi pendidikan.-KOSMO! ONLINE.


Suami maut jatuh ke dalam gaung ketika bertengkar dengan isteri
Oleh KOSMO!

30 September 2022, 9:30 pm
ANKARA – Seorang lelaki di Turkiye terkorban selepas terjatuh dari tebing sebuah bukit ketika bertengkar dengan isterinya, lapor akhbar Daily Star semalam.
Pasangan itu dilaporkan sedang bersiar-siar di kawasan sebuah bukit yang terletak di luar bandar Bursa, timur laut Turkiye.
Ketika bertengkar, pasangan itu dilaporkan terjatuh daripada ketinggian 40 meter kerana tidak menyedari kewujudan tebing tersebut, lapor pihak berkuasa tempatan.
Ali G., 35, meninggal dunia akibat kecederaan yang dialaminya. Isterinya, Arzu G., 32, dilaporkan terselamat, namun cedera parah.
Arzu didakwa berjaya menahan beberapa kenderaan yang melalui kawasan itu selepas keluar ke sebatang jalan berhampiran lokasi kejadian.
Akibat cedera parah, dia dibawa ke hospital oleh seorang pemandu bas.

Pendakwa raya negeri telah mengarahkan agar mayat lelaki itu untuk dibedah siasat. Siasatan mengenai kejadian itu sedang dijalankan. – Agensi


Ejen kosmetik kini di Kuala Lumpur selepas diselamatkan | 15 MINIT MMTV 30 September 2022
Oleh KOSMO!

30 September 2022, 7:16 pm


UMNO capai kesepakatan tarikh PRU-15?
Oleh KOSMO!

30 September 2022, 10:14 pm
PETALING JAYA – Satu hantaran dimuat naik Ahli Majlis Kerja Tertinggi (MKT) UMNO, Datuk Dr. Puad Zarkashi di laman Facebook sebentar tadi menimbulkan tanda tanya sama ada UMNO telah mencapai kesepakatan berhubung tarikh pembubaran Parlimen.
Mesyuarat MKT UMNO yang berlangsung di ibu negara malam ini menjadi tumpuan ramai pihak kerana menjangkakan isu berkenaan tarikh Pilihan Raya Umum ke-15 (PRU-15) akan turut dimasukkan sebagai satu daripada agenda utama perbincangan.
“Saya datang ke Mesyuarat MKT (UMNO) pada malam ini dengan rasa yang berdebar-debar. Alhamdulillah tidak lagi berdebar debar. Beres,” kata Puad.
Mesyuarat MKT UMNO yang dipercayai bagi membincangkan berkenaan PRU-15 bermula kira-kira pukul 9 malam ini di Menara Dato Onn.
Mesyuarat itu dipengerusikan oleh Presiden UMNO, Datuk Seri Dr. Ahmad Zahid Hamidi selain dihadiri Timbalannya, Datuk Seri Mohamad Hasan dan Naib Presiden termasuk Perdana Menteri, Datuk Seri Ismail Sabri Yaakob.
Mohamad menerusi hantaran di akaun Facebooknya petang tadi memaklumkan, pertemuan “Top 5” UMNO sebelum Mesyuarat MKT UMNO berjalan dengan baik dan berjaya mencapai kesepakatan untuk kebaikan parti bergerak ke hadapan. – KOSMO! ONLINE.


Penganjuran 1000 liga mampu lahir bakat seperti Datuk Lee Chong Wei
Oleh MUHAMMAD RIDUAN MOHD HANAFIAH

30 September 2022, 9:42 pm
KUALA LUMPUR  – Penganjuran program 1000 liga yang dilangsungkan pada ketika ini dilihat satu inisiatif terbaik oleh Kementerian Belia dan Sukan Negara (KBS), sekali gus mampu menjadi pencetus bagi melahirkan bakat-bakat baharu terutama di peringkat daerah terpencil di negara ini.
Program 1000 liga yang tertumpu pada acara sukan individu dan sedang berlangsung sejak Ogos dan berakhir pada penghujung Oktober ini nanti telah berjaya menarik kira-kira 100,000 penyertaan seluruh negara.
Timbalan Menteri Belia dan Sukan, Senator Datuk Seri Ti Lian Ker percaya, gerakkan 1000 liga ini dapat memberi peluang kepada atlet-atlet daerah kecil yang berpotensi untuk membuktikan kemampuan bakat-bakat terpendam, sekali gus mampu melahirkan permata seperti jaguh badminton negara, Datuk Lee Chong Wei.
“1000 liga merupakan inisiatif membudayakan sukan terutama melalui gerakan pertandingan sukan dalam komuniti sukan. Liga ini juga diadakan di semua peringkat akar umbi terutama di daerah, negeri dan kebangsaan.
“Ia lebih menekankan kepada sukan -sukan secara individu dan bukan secara berpasukan. Maka dengan adanya liga kita dapat budaya sukan di semua peringkat.
“Kita (KBS) memberi mereka platform, sekali gus membuka ruang kepada setiap warga mahupun persatuan tempatan terlibat dalam aktiviti liga seperti ini. Dengan adanya 1000 liga ini, kita dapat memberi peluang kepada individu berbakat dalam kawasan pedalaman yang kurang mempunyai platform seperti ini.

“Secara tidak sedar kita dapat melihat bakat-bakat terpendam ini berjaya dicungkil. Kita harap 1000 liga ini nanti memeberi peluang kita untuk melihat bakal jaguh dunia seperti Datuk Lee Chong Wei,” katanya pada sesi teh tarik santai bersama editor media di Institut Sukan Negara (ISN) hari ini.
Antara jenis sukan yang dipertandingkan ialah pingpong, taekwondo, tenping boling, memanah, badminton dan banyak lagi. Ketika ini, sebanyak 854 liga telah berlangsung di peringkat daerah, 120 liga di peringkat negeri, dan sebanyak 26 liga di adakan di peringkat kebangsaan.
Sementara itu, Lian Ker berkata, pihak kementerian menyasarkan seramai 4.5 juta orang terbabit pada Hari Sukan Negara yang bakal berlangsung 8 Oktober ini.
“Di peringkat kebangsaan sahaja, pihak kementerian mensasarkan 1.3 juta penyertaan. Pelbagai aktiviti akan berlangsung sepanjang Hari Sukan Negara,” katanya. – KOSMO! ONLINE


Sami Hypia yakin Liverpool akan bangkit
Oleh FITRI HAZIM

30 September 2022, 9:12 pm
WALAUPUN dihimpit isu kecederaan dan prestasi merudum, legenda Liverpool, Sami Hyypia masih bersikap optimis The Reds mampu mempamerkan kebangkitan untuk kembali bersaing dalam kelompok atasan Liga Perdana Inggeris (EPL) musim ini.
Bagaimanapun, bekas tonggak antarabangsa Finland itu akui perpindahan Sadio Mane yang menyertai gergasi Jerman, Bayern Munich turut memberi kesan besar kepada Liverpool khususnya di jentera serangan.
Bagaimanapun, Hyypia menegaskan, masih terlalu awal untuk membuat kesimpulan terhadap kualiti yang ada pada anak buah Jurgen Klopp.
“Pasukan memerlukan masa untuk berada pada tahap terbaik dan kita mempunyai masa untuk pemain yang cedera kembali menyertai pasukan.
“Sekarang kita sembilan mata di belakang (berbanding Arsenal di puncak liga), apa sahaja boleh berlaku dan perjalanan liga musim ini masih jauh.
“Sebelum ini pun Liverpool turut ketinggalan lebih banyak mata dan mampu bangkit,” katanya ketika ditemui pada Majlis Pembukaan Rasmi kedai barangan premium Liverpool FC (LFC) hari ini.

Butik itu adalah yang pertama di Malaysia dan menawarkan pelbagai barangan rasmi LFC pada kadar mampu oleh segenap lapisan penyokong The Reds di negara ini.
Sementara itu, Ketua Pegawai Eksekutif Al-Ikhsan Sports, Vach Pillutla berkata, pembukaan butik itu bakal menjadi hab kepada penyokong Liverpool untuk mendapatkan barangan rasmi pasukan.
“Sunway Pyramid dipilih sebagai lokasi pertama kerana kedudukannya yang strategik dan boleh diakses dengan mudah oleh warga Lembah Klang,” katanya. – KOSMO! ONLINE


Tentera Israel dapat lampu hijau bunuh rakyat Palestin guna dron
Oleh KOSMO!

30 September 2022, 9:00 pm
BAITULMUQADDIS – Tentera Israel meluluskan penggunaan dron bertujuan untuk membunuh pejuang dan rakyat Palestin di Tebing Barat, lapor laman berita RT kelmarin.
Menurut akhbar Jerusalem Post, arahan itu dibuat selepas serbuan ganas Israel pada Rabu lepas apabila tentera Rejim Zionis semakin agresif menggunakan  teknologi canggih untuk mengawasi wilayah Palestin.
Menurut akhbar itu, komander tentera Israel akan dibenar menggunakan dron untuk melakukan serangan sekiranya melihat ‘lelaki-lelaki bersenjata yang dikenal pasti sebagai mengancam tentera Rejim Zionis’.
Barisan pegawai kanan membincangkan perubahan doktrin itu Rabu lalu, manakala  Ketua Staf Tentera, Jeneral Aviv Kohavi menandatangani arahan itu.
Israel menggunakan dron Hermes 450 buatan syarikat pertahanan Elbit untuk melakukan pembunuhan di Gaza sejak 2008.
Dron itu dikeluarkan sejak akhir tahun 1990-an tetapi laporan penuh tentang penggunaannya sukar kerana  tentera Israel melarang sebarang berita tentangnya hingga awal tahun ini.

Menurut tentera Israel, dron itu tidak pernah digunakan semasa serangan di Tebing Barat.
Rejim Zionis dikatakan mempertimbangkan kelulusan untuk melakukan pembunuhan menggunakan dron seawal Mei lalu selepas komandonya terbunuh semasa operasi serupa di Jenin, lapor Jerusalem Post. – Agensi


Wartawan kreatif guna kondom lindungi mikrofon terkena hujan
Oleh KOSMO!

30 September 2022, 8:00 pm
TALLAHASSEE, Florida – Seorang wartawan sebuah stesen penyiaran di negeri Florida, Amerika Syarikat (AS) tular apabila tindakannya menyarungkan kondom pada mikrofon disedari oleh penonton televisyen, lapor akhbar Metro UK semalam.
Kyla Galer yang merupakan penyampai berita saluran NBC2 menjawab pertanyaan mengenai pelitup mikrofon itu menerusi sesi soal jawab di laman perkongsian gambar Instagram.
“Ramai yang bertanya apakah yang saya gunakan untuk melindungi mikrofon semasa membuat liputan Taufan Ian dan ya, ia adalah kondom.
“Ia membantu melindungi mikrofon daripada terkena tempias air hujan kerana alat ini sangat sensitif. Kondom sangat membantu ketika saya membuat liputan di kawasan yang banyak air, ribut kuat dan angin kencang,” jelas Galer.
Seorang lagi rakan sekerjanya menambah bahawa pekerja stesen berita  itu mengamalkan gaya kerja yang ‘selamat dan terlindung’.
Kira-kira 2.5 juta penduduk Florida terputus bekalan elektrik apabila Taufan Ian melanda pada pagi semalam. – Agensi


Doktor tular kerana tulisan kemas dan cantik pada kertas preskripsi
Oleh KOSMO!

30 September 2022, 7:30 pm
NEW DELHI – Seorang doktor di India menjadi tular apabila tulisannya yang kemas dan senang dibaca pada sekeping kertas preskripsi dimuat naik di media sosial, lapor stesen penyiaran NDTV semalam.
Pegawai perubatan dikenali sebagai Dr. Nitin Narayanan itu berasal dari negeri Kerala dan tulisannya itu mengubah stigma bahawa semua tulisan doktor adalah seperti kod rahsia serta hanya difahami oleh pegawai farmasi.
Foto itu menjadi popular selepas ia dikongsi minggu lalu oleh Bency SD di Facebook, yang mengatakan bahawa doktor itu bekerja sebagai pakar kanak-kanak di Pusat Kesihatan Komuniti (CHC) di Palakkad.
Nitin menulis preskripsi ubat dalam huruf besar yang menjadikan ia sangat mudah dibaca.
“Saya menulis semua preskripsi pesakit saya dalam huruf besar. Doktor lain menulis dengan tulisan yang tidak boleh dibaca kerana mungkin mereka sibuk.
“Saya cuba sedaya upaya untuk menulis preskripsi dengan mudah walaupun saya sibuk kerana pesakit sering menghargai jika mereka faham ubat apa yang mereka terima,” jelas Nitin. – Agensi


Kuil berusia 500 tahun runtuh dibadai Taufan Noru
Oleh KOSMO!

30 September 2022, 8:30 pm
BANGKOK – Sebuah kuil pagoda purba dan bersejarah di Chiang Mai, utara Thailand berusia 500 tahun  runtuh petang semalam ketika ribut kuat melanda bandar itu, lapor laman berita Coconut News.
Menurut laporan, garis-garis retakan telah lama kelihatan pada kuil yang terletak di Wat Sri Suphan itu sebelum ia runtuh sekitar pukul 5 petang semalam (waktu tempatan).
Detik kuil itu runtuh dirakam oleh beberapa saksi di lokasi kejadian. Tiada kecederaan dilaporkan dalam insiden tersebut.
Punca kuil itu runtuh disyaki disebabkan hujan lebat sepanjang minggu dengan kehadiran Taufan Noru yang membadai negara itu.
Ketua kuil, Phra Kru Pitak Sutthikhun berkata,  dia terkejut dan terkilan dengan kejadian tersebut.
Ini kerana pagoda itu telah menunjukkan garis keretakan selama bertahun-tahun tetapi tidak menerima sebarang usaha pengubahsuaian yang sewajarnya.

Kuil itu dibina pada tahun 1500 di bawah pemerintahan Raja Mueang Kaew daripada  Dinasti Mangrai dan merupakan salah satu kuil Buddha tertua di Chiang Mai. – Agensi


Jurugambar rakam ‘tapak perkuburan paus’ yang menyeramkan
Oleh KOSMO!

30 September 2022, 10:00 pm
STOCKHOLM – Seorang jurugambar dari Sweden, Alex Dawson berjaya mengungguli tempat pertama Kategori Sudut Lebar Pertandingan Fotografi Dalam Air 2022 Selam Skuba menerusi foto tapak perkuburan paus di  dasar laut, lapor akhbar Mirror UK kelmarin.
Dawson menggunakan laman Twitter untuk menyiarkan gambar yang dirakam bagi berkongsi kegembiraannya memenangi hadiah pertama.
“Saya amat berbesar hati kerana majalah  Scuba Diving Magazine memilih gambar saya sebagai pemenang 2022 dalam kategori pandangan  lebar,” tulisnya.
Dia turut mendedahkan kesukaran yang dihadapi semasa proses rakaman gambar tersebut dalam keadaan suhu sejuk beku  -2 darjah Celsius.
Di bawah lapisan ais setebal 91 sentimeter (sm) yang terbentuk di Teluk Tasiilaq, Greenland, Dawson dan temannya,  Anna Von Boetticher berenang di kawasan menempatkan sejumlah 20 bangkai paus untuk merakam gambar itu. – Agensi


Mesyuarat MKT UMNO malam ini jadi tumpuan
Oleh KOSMO!

30 September 2022, 6:54 pm
PETALING JAYA – Mesyuarat Majlis Kerja Tertinggi (MKT) UMNO yang akan berlangsung di ibu pejabat parti itu malam ini menjadi tumpuan ramai pihak.
Ramai menjangkakan isu berkenaan tarikh Pilihan Raya Umum ke-15 (PRU-15) akan turut dimasukkan sebagai satu daripada agenda utama perbincangan.
Mesyuarat MKT UMNO dijangka bermula pada pukul 8 malam ini selepas mesyuarat pengurusan parti dan biro politik terlebih dahulu diadakan petang tadi.
Mesyuarat lima pemimpin tertinggi UMNO atau disebut sebagai “Top 5″ juga telah mengadakan perbincangan sekitar pukul 3 petang.
Mesyuarat berkenaan dihadiri oleh Presiden UMNO, Datuk Seri Ahmad Zahid Hamidi dan Timbalannya, Datuk Seri Mohammad Hasan.
Turut hadir Perdana Menteri, Datuk Seri Ismail Sabri Yaakob selaku Naib Presiden parti bersama Datuk Seri Mohamed Khaled Nordin dan Datuk Seri Mahadzir Khalid. – KOSMO! ONLINE


Lapor segera jika longkang tersumbat – MP Sepang
Oleh MOHD. HUSNI MOHD. NOOR

30 September 2022, 5:09 pm
CYBERJAYA – Majlis Perbandaran Sepang (MP Sepang) meminta penduduk setempat supaya melaporkan segera keadaan longkang tersumbat di kawasan masing-masing sebagai persediaan berdepan musim banjir tidak lama lagi.
Yang Dipertuanya, Datuk Abd. Hamid Hussain berkata, perkara itu penting bagi memastikan longkang sedia ada dapat berfungsi dengan baik dan mampu menerima jumlah aliran air yang banyak.
Beliau berkata, pihaknya dengan kerjasama syarikat konsesi KDEB Waste Management (KDEBWM) sudah digerakkan beberapa bulan lalu bagi melakukan aktiviti selenggara longkang.
“Tapi biasalah, setiap kali diselenggara, longkang akan kembali tersumbat. Justeru, kami meminta penduduk setempat supaya dapat membantu sama dalam menyelenggara longkang berkenaan.
“Ketika ini, pihak konsesi hanya mampu menyelenggara longkang dua kali sebulan,” katanya pada sidang akhbar selepas mempengerusikan Mesyuarat Penuh MP Sepang di sini, hari ini.
Katanya, pihaknya turut mengenalpasti empat hotspot banjir di daerah Sepang masing-masing di Mukim Dengkil, Mukim Labu, beberapa lokasi di Puchong dan Batu Dua.

Abd Hamid berkata, empat lokasi ini mempunyai sejarah banjir terutama pada akhir tahun lalu dengan Mukim Dengkil yang paling teruk terjejas.
Menurutnya, bagi persediaan banjir kali ini, MP Sepang ditugaskan untuk menjaga dan menguruskan pusat pemindahan sementara (PPS) seperti ditetapkan Jawatankuasa Pengurusan Bencana Daerah Sepang.
Katanya, jika diperlukan, MP Sepang juga bersedia menggerakkan pegawai dan kakitangannya menerusi Pasukan Tindakan Segera (PANTAS) bagi misi bantuan banjir.
“Buat masa ini, PANTAS diperkuatkan dengan dua buah bot dan kami boleh mendapatkan kerjasama daripada pengusaha bot di Bagan Lalang jika bantuan tidak mencukupi,” katanya. – KOSMO! ONLINE


Penduduk Florida terpedaya ‘prank’ jerung berkeliaran di pusat beli-belah
Oleh KOSMO!

30 September 2022, 6:00 pm
TALLAHASSEE, FLORIDA – Orang ramai terpedaya dengan hantaran seorang lelaki di media sosial yang memuat naik imej memaparkan kewujudan jerung di beberapa kemudahan awam di negeri Florida, Amerika Syarikat (AS), lapor akhbar Daily Star semalam.
Imej yang disunting itu tular secara online kerana memaparkan beberapa ekor ikan jerung berenang di jalan-jalan yang dinaiki air akibat banjir. Pemangsa laut itu turut dilihat berada di pusat beli-belah yang ditenggelami air.
“Terdapat jerung di lebuh raya di Florida.
“Ia semakin teruk. Sekarang jerung menyerang kemudahan awam pula seperti pusat beli-belah. Ini adalah serangan yang diselaraskan,” demikian menurut kenyataan akaun Twitter bernama @barryonhere.
Gambar dan kenyataan itu dimuat naik selepas negeri Florida dilanda Taufan Ian dengan Presiden Joe Biden berkata, bencana itu mungkin mengakibatkan kehilangan nyawa yang besar.
Menurut Biden, ribut itu bergerak merentasi Florida dan mungkin bencana paling dahsyat pernah melanda negeri itu.

Dalam pada itu, petugas penyelamat dan penduduk Pantai Teluk Florida dikerah untuk mencari orang yang hilang dan mengalihkan serpihan rumah yang musnah.
Angin kuat, hujan lebat dan ombak tinggi telah menyebabkan kemusnahan teruk termasuk gangguan bekalan elektrik secara besar-besaran. – Agensi


Rasa air berbeza ketika diminum, wanita temui sarang lipas dalam dispenser
Oleh KOSMO!

30 September 2022, 7:00 pm
JAKARTA – Sebuah klip video tular di media sosial Indonesia memaparkan seorang wanita terkejut apabila menemui sarang lipas di dalam dispenser air di rumahnya, lapor laman berita Suara.com.
Video itu dimuat naik dalam akaun Instagram @vevilavida.
Wanita itu mengambil air dari sebuah dispenser kerana haus. Menurutnya, rasa air itu sedikit berbeza daripada biasa.
“Tapi rasanya berbeza dengan air botol jenama yang sama,” katanya.
Wanita itu terkejut ketika dia memeriksa dispenser itu apabila mendapati ia menjadi sarang lipas.
Lipas-lipas itu merayap dan ada yang berada di dalam air. Dia kemudian membersihkannya.

Video itu mendapat perhatian netizen di ruangan komen.
“Saya yakin walau sudah menukar dispenser, rasa lipas masih terbayang,” kata seorang netizen.
“Lebih baik sesiapa yang mempunyai dispenser kerap periksa bahagian dalam. Kalau tidak ia menjadi sarang lipas,” kata netizen lain. – Agensi


Empat cucu Ratu Denmark dilucut gelaran monarki demi kebaikan masa depan
Oleh KOSMO!

30 September 2022, 5:30 pm
COPENHAGEN – Putera Nikolai dari Denmark yang dilucutkan semua gelaran monarkinya  menyuarakan rasa terkejut, sedih dan keliru berhubung keputusan tersebut yang dibuat oleh nendanya, Ratu Margrethe, lapor portal berita MailOnline semalam.
Nikolai, 23, tidak lagi boleh menggunakan semua gelaran monarki selepas beliau dan tiga adik-beradiknya diberitahu oleh Ratu Margrethe bahawa pelucutan gelaran itu adalah untuk  kebaikan mereka pada masa hadapan.
“Seluruh keluarga saya dan saya sendiri berasa sangat sedih. Kami, seperti yang dinyatakan oleh ibu bapa saya, terkejut dengan keputusan ini dan betapa cepatnya keputusan ini dibuat,” katanya yang merupakan anak sulung Putera Joachim.
Sementara itu, Countess Alexandra iaitu  ibu kepada Putera Nikolai dan Putera Felix, 20, juga mempersoalkan keputusan Ratu Margrethe yang didakwa dibuat dalam tempoh singkat.
“Mereka tentunya akan kehilangan gelaran diraja apabila mereka berkahwin suatu hari nanti.
“Countess Alexandra tidak memahami mengapa pihak Istana enggan menunggu sehingga hari tersebut di mana gelaran monarki mereka akan hilang secara automatik”, kata setiausaha akhbar Alexandra, Helle von Wildenrath Løvgreen.

Pagi semalam Khamis, jurucakap keluarga diraja Denmark menafikan dakwaan Putera Joachim bahawa empat anaknya iaitu Putera Nikolai, Putera Felix, Putera Henrik dan Puteri Athena hanya diberi notis lima hari bahawa mereka akan dilucutkan gelaran monarki.
Istana  Denmark berkata dalam satu kenyataan hari ini bahawa terdapat banyak emosi susulan pengumuman itu tetapi keputusan mengenainya sudah lama dibincangkan dan diputuskan bagi menjamin masa depan monarki.
Empat cucu Ratu Margrethe yang lain iaitu Putera Christian, 16, Puteri Isabella, 15, dan kembar Putera Vincent dan Puteri Josephine yang  berusia 11 tahun dan merupakan anak kepada  putera sulung dan pewaris takhta, Putera Mahkota Frederik akan mengekalkan gelaran mereka. – Agensi


Makcik ‘ganas’ bawa penyapu leraikan pelajar mahu bergaduh
Oleh KOSMO!

30 September 2022, 6:30 pm
JAKARTA – Sebuah klip video tular di media sosial Indonesia memaparkan aksi seorang wanita membubarkan beberapa kumpulan pelajar sekolah yang ingin memulakan pergaduhan di jalan raya, lapor laman berita Suara.com.
Video yang dimuat naik dalam akaun Instagram @kabat_tebet itu dirakam dalam kejadian yang berlaku di Jakarta.
Wanita berbaju biru itu dilihat membawa sebatang penyapu untuk menghalau pelajar sekolah yang berkumpul sebelum memulakan pergaduhan.
Dia sesekali mengomel dan menghalau pelajar yang masih memakai pakaian seragam sekolah yang ditemuinya.
“Saya akan lapor kepada polis, tunggu mereka datang selepas ini,” katanya.
Beberapa pelajar lelaki yang berkumpul di simpang jalan dilihat melarikan diri ketika wanita itu menghampiri mereka. Dia terus berjalan sehingga kumpulan pelajar itu bersurai.

Video berkenaan mendapat perhatian netizen di ruangan komen.
“Terima kasih atas keprihatinan anda terhadap anak-anak, anda telah mewakili ramai ibu bapa,” kata seorang netizen.
“Hidup makcik, terima kasih kerana anak-anak hanya takut makcik bawa penyapu,” komen netizen lain. – Agensi


Beduk akur, terima kenyataan tersingkir
Oleh SAIRUL ZAMRI MISRANI

30 September 2022, 6:45 pm
PETALING JAYA – Kumpulan Beduk terpaksa menerima kenyataan apabila menjadi peserta keempat yang tersingkir pada program Awesome Raja Lawak yang disiarkan malam kelmarin.
Beduk yang dianggotai Mohd. Nur Azmiey Sharin atau Amie dan Mohammad Zainal Rashid hanya memperoleh 55 peratus selain menyaksikan kumpulan Soda meraih tempat pertama dengan markah 87 peratus.
Amie mengakui, dia yang berdepan dugaan hebat kerana anak keduanya meninggal dunia pada Jumaat minggu lalu bukan punca Beduk hilang fokus ketika membuat persembahan.
“Apa yang berlaku pada saya memang tidak memberikan kesan. Saya dah tinggalkan segala masalah dan apa yang berlaku sebelum membuat persembahan. Malah, sebelum itu pun kami sudah fokus.
“Kami sudah buat yang terbaik. Kalau kata menganggu kami takkan dapat buat persembahan terus. Dalam kalangan kawan-kawan peserta Awesome Raja Lawak semua berbakat dan kelakar. Kami dah anggap mereka semua macam keluarga dan adik-beradik,” katanya.
Sementara itu, Pengarah Urusan Awesome TV, Johan Ishak berkata, pihaknya gembira dengan prestasi dan tenaga luar biasa peserta Awesome Raja Lawak untuk minggu keempat.

“Semua peserta bangkit dengan penceritaan yang bagus dan relevan dengan perkembangan semasa.
“Malah, dari segi keserasian juga semakin baik. Kebanyakan peserta menunjukkan peningkatan dalam aspek penguasaan teknik bagi menyampaikan lawak dengan berkesan dan teratur.
“Bukan itu saja, idea segar yang dicurahkan juga menarik dan menyerlah. Ini terbukti menerusi komen positif yang dilontarkan semua juri tetap iaitu Saiful Apek, Ayda Jebat dan Khir Rahman yang menyifatkan peserta berjaya mempersembahkan sketsa bertaraf ‘final’ dan cukup berkualiti,” katanya.
Tambah Johan, program Awesome Raja Lawak bakal kembali menemui penonton bagi musim kedua tahun depan.
“Pada malam Awesome TV 2023 Screening – Now You See Me baru-baru ini, kami di Awesome TV berjanji untuk mengembalikan Awesome Raja Lawak edisi kedua pada tahun hadapan.
“Sokongan padu pelbagai pihak terhadap program ini semestinya menyuntik nafas segar dan program seumpama ini mampu melahirkan ramai lagi bakat baharu di pentas komedi tanah air yang dilihat sudah lama ketandusan,” ujarnya.
Saingan minggu kelima diteruskan dengan 10 peserta yang tinggal iaitu Soda, Azhar, Sedare, Sesah, Semmat, Se’eh, Manja, Mabo, Hanif dan Pelan. – KOSMO! ONLINE


Prayut kembali jadi Perdana Menteri Thailand
Oleh KOSMO!

30 September 2022, 5:58 pm
BANGKOK – Bekas pemimpin junta tentera, Prayut Chan-o-cha kembali berkuasa sebagai Perdana Menteri Thailand selepas Mahkamah Perlembagaan memberi keizinan beliau menjawat semula jawatan tersebut, lapor laman berita Coconut hari ini.
Mahkamah tertinggi Thailand itu mengumumkan bahawa Jeneral Prayut yang digantung tugas pada bulan lalu boleh kembali semula sebagai Perdana Menteri iaitu jawatan yang dipegang beliau sejak 2014.
Keputusan itu dibacakan oleh Hakim Udom Sitthiwirattham, Jiranit Hawanon, dan Panya Utchachon.
Dalam keputusan mereka, panel hakim berkenaan berhujah bahawa penggal Prayut  tidak bermula secara rasmi sehingga perlembagaan yang disokong tentera berkuat kuasa pada April 2017.
Berdasarkan ukuran itu, penggal lapan tahun beliau tidak akan berakhir sehingga April 2025.
Bagaimanapun,  implikasi penghakiman tersebut menyaksikan Prayut tidak dapat bertanding untuk mempertahankan kerusi Perdana Menteri dalam pilihan raya umum pada tahun depan, yang ditetapkan pada 7 Mei 2023, jika semuanya berjalan lancar.

Prayut  tidak hadir untuk mendengar keputusan itu dan tidak membuat kenyataan serta-merta.
Beliau melantik penasihatnya, Mejar  Jeneral Rojanawas untuk menggantikannya. – Agensi


Doktor, pengamal perubatan mahu terlibat sama dalam PSSC
Oleh DALIZA MOHAMED ARIFFIN

30 September 2022, 6:17 pm
PETALING JAYA – Pengamal perubatan, doktor dan profesional kini pula bersuara melahirkan pandangan dan kebimbangan mereka terhadap cadangan Rang Undang-undang Kawalan Hasil Tembakau dan Merokok 2022 (RUU Tembakau Baharu 2022).
Satu sesi  perbincangan mengenainya telah dianjurkan oleh Malaysia Society for Harm Reduction (MHSR), Persatuan Insaf Murni Malaysia (IMAM), Persekutuan Persatuan Pengamal Perubatan Swasta Malaysia (FPMPAM) dan Advanced Centre for Addiction Treatment Advocacy (ACATA).
 Presiden MSHR, Professor. Dr. Sharifa Ezat Wan Puteh berkata, pihaknya prihatin terhadap cadangan langkah-langkah, impak dan pelaksanaan rang undang-undang itu, namun, mereka  masih belum dijemput dan dilibatkan oleh Jawatankuasa Pilihan Khas Parlimen (PSSC) sejak mesyuarat Parlimen pada bulan Ogos yang lalu.
“Memandangkan rang undang-undang ini akan dibentangkan semula, kami berharap agar pandangan kami dipertimbangkan berdasarkan bukti saintifik dan supaya PSSC mengesyorkan peraturan yang lebih pragmatik untuk menjadi sebahagian daripada Rang Undang-Undang Tembakau yang baharu,” katanya dalam kenyataan yang dikeluarkan di sini.
 Turut serta dalam perbincangan saintifik itu adalah Penasihat MSHR, Professor. Dr. Mohamad Hussain Habil; Presiden IMAM,  Dr. Khafidz Mohd. Ishak dan Presiden ACATA, Dr. Arifin Fii.
Dalam perbincangan tersebut,terdapat tiga cadangan bagi rangka kerja kawalan tembakau dan produk nikotin berpandukan sains untuk RUU tersebut iaitu  komponen Dasar Penamat Generasi (GEG) tidak seharusnya dimasukkan ke dalam Rang Undang-Undang Tembakau Baharu 2022 sehingga ia disemak semula dengan menggabungkan prinsip pengurangan kemudaratan yang disokong oleh bukti saintifik.

Gambar hiasan
Cadangan kedua adalah pendekatan larangan melalui denda dan hukuman dalam Rang Undang-undang Tembakau Baharu 2022 harus disingkirkan dan ketiga adalah pendekatan GEG perlu dilaksanakan melalui berbilang serampang iaitu pengawalan dan pendidikan selain strateginya juga dilaksanakan secara berfasa.
Satu surat petisyen rasmi yang menggariskan ketiga-tiga cadangan itu telah dihantar kepada Menteri Kesihatan, Khairy Jamaluddin Abu Bakar agar PSSC akan menggunakan rangka kerja yang dicadangkan dalam Rang Undang-Undang Tembakau baharu yang dijadualkan untuk dibentangkan semula di sesi persidangan Parlimen pada bulan Oktober ini.
Selain itu,  Presiden IMAM, Dr. Khafidz Mohd Ishak berharap kerajaan harus mempertimbangkan peranan bukti saintifik dalam pengurangan kemudaratan tembakau untuk berhenti merokok.
“Kita mesti merebut peluang ini untuk meletakkan inovasi dan pengesahan saintifik di barisan hadapan dalam penggubalan dasar kesihatan awam,” ujarnya.
Berpendapat sama dengan Khafidz,  Presiden ACATA, Dr. Arifin Fii juga menerangkan, pihaknya memuji komitmen kerajaan dalam mengurangkan kelaziman merokok di negara ini, bagaimanapun, larangan menyeluruh yang merangkumi produk pengurangan kemudaratan adalah sesuatu yang kurang produktif.
Sementara itu, Presiden FPMPAM, Dr. Steven Chow pula mengulas, sains menunjukkan bahawa pengurangan kemudaratan tembakau boleh memainkan peranan penting dalam mengurangkan kelaziman merokok.
“Program pengurangan kemudaratan tembakau yang bermakna dapat membantu perokok semasa dan bukannya meletakkan mereka sebagai penjenayah.”
Menutup sesi perbincangan saintifik ini, Profesor Dr. Hussain menekankan kepentingan Malaysia dalam meneliti rang undang-undang itu dengan teliti.
 “Malaysia harus mempertimbangkan pendekatan berbilang serampang dalam strategi GEG dan ia tidak boleh dibuat secara tergesa-gesa dalam beberapa bulan sahaja kerana  pelan yang teliti dan terperinci perlu difikirkan dengan baik,” ujarnya.
“Kita boleh belajar dari negara lain seperti New Zealand dan United Kingdom yang telah mengambil pendekatan berperingkat untuk mengurangkan kelaziman merokok, bermula dengan peraturan tembakau yang komprehensif dan pendidikan secara besaran,” ujarnya. -KOSMO! ONLINE


ASM 3 agih pendapatan RM573.66 juta
Oleh KOSMO!

30 September 2022, 6:35 pm
PETALING JAYA – Pembayaran pengagihan pendapatan untuk dana harga tetapnya, Amanah Saham Malaysia 3 (ASM 3) bagi tahun kewangan berakhir 30 September 2022 adalah berjumlah RM573.66 juta.
,Pengagihan itu akan memanfaatkan 551,685 pemegang unit yang memiliki 15.30 bilion unit.
Menurut kenyataan yang dikeluarkan oleh Amanah Saham Nasional Berhad (ASNB),  secara keseluruhannya, dana ini merekodkan pendapatan kasar berjumlah RM757.81 juta dan RM575.87 juta pendapatan bersih direalisasi di sebalik kebimbangan kemelesetan dan gangguan rantaian bekalan global yang menjejaskan prestasi pasaran global.
ASNB adalah syarikat pengurusan unit amanah milik penuh Permodalan Nasional Berhad (PNB).
Pendapatan untuk ASM 3 diperoleh daripada hasil keuntungan yang direalisasi, dividen serta lain-lain pendapatan daripada pelaburan domestik dan antarabangsa.
Strategi kepelbagaian yang dilaksanakan oleh dana ini terus menunjukkan hasil yang positif dengan ekuiti antarabangsa menyumbang 40.9 peratus kepada pendapatan kasar keseluruhan dana.

“Pengagihan pendapatan ASM 3 adalah bersamaan dengan jumlah pulangan sebanyak 3.75 peratus, mengatasi penanda aras Deposit Tetap 12 Bulan Maybank pada 2.02 peratus iaitu sebanyak 173 mata asas bagi tahun kewangan setakat 22 September 2022.

“Dalam tempoh yang sama, FTSE Bursa Malaysia KLCI susut sebanyak 6.41 peratus, daripada 1,537.80 mata pada penutup 30 September 2021 kepada 1,439.16 mata pada 22 September 2022 apabila indeks mula mencatatkan aliran keluar pelaburan asing walaupun situasi pandemik Covid-19 semakin bertambah baik,” ujarnya.
Kenyataan itu menambah, pengiraan pengagihan pendapatan untuk ASM 3 adalah berdasarkan purata baki bulanan minimum yang dipegang sepanjang tahun kewangan dana tersebut.
Pengagihan yang diisytiharkan oleh ASM 3 akan dilaburkan semula secara automatik sebagai unit tambahan ke dalam akaun pemegang unit pada 1 Oktober 2022.
Urus niaga ASM 3 di semua cawangan dan ejen ASNB, termasuk semua platfom digital dan perbankan internet, telah ditangguhkan buat sementara waktu dari 22 hingga 30 September ini. -KOSMO! ONLINE


Pernah putus 4 bulan, Raysha sedia jadi isteri pelumba F3
Oleh NUR EMIRA SAIZALI

30 September 2022, 4:00 pm
KUALA LUMPUR – Selepas menjalinkan hubungan cinta dengan seorang pelumba kereta F3, Nabil Jeffri selama 10 tahun, aktres jelita Raysha Rizrose akhirnya mengakui hatinya terbuka untuk bergelar seorang isteri.
Pemilik nama penuh Farza Naquraisha Mohd. Fariz, 26, itu memberitahu, hatinya mula terbuka selepas disunting menjadi wajah terbaharu koleksi busana pengantin pereka tempatan terkenal, Rizman Ruzaini.
“Sebelum ini memang saya pernah cakap tidak bersedia sebab belum capai banyak perkara dalam hidup tetapi selepas terlibat dalam koleksi pengantin ini, hati mula berkata-kata ‘mungkin sudah tiba masanya’.
“Setakat ini tarikh belum ada lagi tetapi saya kini ke arah itu, mungkin tahun depan. Persediaan pun belum buat cuma rasa telah tiba masa untuk saya settle down dan berkahwin,” katanya kepada Kosmo! Online baru-baru ini.
Sama seperti pasangan bercinta lain, pelakon drama Ryan Aralyn itu mengakui pernah melalui fasa putus cinta sebelum mengambil keputusan menjalin semula hubungan tersebut.
“Sebelum ini kami bercinta jarak jauh dan pastilah ada dugaan. Tipulah jika tidak gaduh atau putus cinta.

“Ada satu tempoh, hubungan kami putus selama empat bulan namun semuanya kembali terjalin semula.
“Walaupun sebelum ini berjauhan, kami memahami antara satu sama lain. Jika ada masalah, kami akan segera cari jalan penyelesaian,” ujarnya.
Berkongsi tentang impian perkahwinan, dia juga ingin melalui fasa merisik, bertunang dan seterusnya majlis perkahwinan.
Sebelum ini, Raysha jarang berkongsi kepada umum tentang hubungan cinta dengan Nabil yang dikenalinya sejak usianya 14 tahun. – KOSMO! ONLINE


Faizal Ismail dapat pentauliahan JAIS
Oleh HANISAH SELAMAT

30 September 2022, 4:30 pm
PETALING JAYA – Penyampai radio dan pengacara, Faizal Ismail meluahkan kesyukuran apabila secara rasminya bergelar pengajar bertauliah daripada Jabatan Agama Islam Selangor (JAIS).
Katanya, Tauliah Mengajar dari Bahagian Pengurusan Dakwah Jais yang diperoleh selepas proses temu duga Ogos lalu berkuat kuasa bermula 22 September lalu hingga 30 Jun 2025.
“Alhamdulillah terima perkhabaran gembira ini di Tanah Suci Mekah. Syukur tak terhingga.
“Selepas melalui dua proses penilaian secara teori dan lisan, permohonan Tauliah Mengajar dari JAIS lulus.
“Namun, perlu saya akui ini bukanlah satu proses yang mudah kerana kedua-dua penilaian mempunyai cabaran yang tinggi tanpa sebarang prejudis.
“Apa pun semuanya adalah atas kehendak dan izin Allah SWT jua,” katanya.

Faizal yang terkenal dengan panggilan FBI turut memaklum dia tidak mengajar ilmu khusus dalam agama, sebaliknya lebih kepada memberikan motivasi.
“Tauliah mengajar yang ditawarkan kepada saya adalah kategori D4 iaitu Motivasi-Pembangunan Insan.
“Jadi, saya bukanlah mengajar ilmu khusus dalam agama kerana saya juga masih perlu banyak belajar.
“Namun, kategori motivasi seperti yang tertera dalam surat tawaran akan memudahkan pergerakan saya memenuhi hajat pihak yang mahu menjemput untuk sama-sama berkongsi manfaat,” kongsinya lagi.
Figura popular berusia 46 tahun itu turut menzahirkan terima kasih terhadap kepercayaan daripada agensi berkenaan.
“Terima kasih tak terhingga kepada JAIS atas penganugerahan tauliah ini.
“JAIS turut menggalakkan supaya lebih ramai mereka yang mahu aktif dalam dunia dakwah agar memohon pentauliahan supaya tidak timbul perkara berbangkit pada kemudian hari.
“Insya-Allah moga ini menjadi bukti sesiapa jua boleh memohon asalkan memenuhi syarat yang ditetapkan,” katanya.
Faizal kini berada di Mekah membawa rombongan mengerjakan ibadah umrah.
Terdahulu, pemilik nama penuh Mohd. Faizal Ismail itu pernah menyambung pengajian peringkat sarjana dalam bidang industri kreatif di Universiti Cardiff, United Kingdom (UK) pada Ogos 2019.
Disebabkan penularan wabak Covid-19, situasi itu memaksa semua pusat pengajian ditutup dan pembelajaran diteruskan secara dalam talian.
Bapa kepada empat cahaya mata itu yang turut membawa keluarganya ke sana kemudian mengambil keputusan pulang ke tanah air.
Sekembalinya di sini, bekas penyampai Hot FM itu mengambil keputusan menyertai tabligh, bagi melakukan perubahan dalam diri selepas melalui pengalaman didekati jemaah terbabit sewaktu di UK.
Malah dia kini hanya mengambil tawaran mengendalikan program televisyen atau radio yang menjurus terhadap isu keagamaan atau kerohanian. – KOSMO! ONLINE


Radzi nafi SMK Kota Warisan ‘gula-gula’ PRU-15
Oleh KAMARIAH KHALIDI

30 September 2022, 5:02 pm
SEPANG – Menteri Kanan Pendidikan, Datuk Dr. Radzi Jidin menafikan pembinaan Sekolah Menengah Kebangsaan (SMK) Kota Warisan di sini sebagai ‘gula-gula’ menjelang Pilihan Raya Umum Ke-15 (PRU15).
Sebaliknya, kata beliau, ia merupakan tanggungjawab Kementerian Pendidikan (KPM) untuk meneliti keperluan pembinaan sesebuah sekolah baharu berdasarkan aspek seperti kawasan berkepadatan penduduk yang tinggi.
“Kalau cakap tentang ‘track record’ KPM, PRU atau tidak PRU bila kita lihat satu keadaan di mana memerlukan penelitian segera, kita laksanakan.
“Sebagai contoh SMK Bandar Saujana Putra yang terbengkalai sekian lama tapi kita buktikannya, kita laksanakan,” katanya kepada pemberita selepas melawat tapak pembinaan sekolah berkenaan di sini hari ini.
Terdahulu, Radzi diminta mengulas mengenai dakwaan pembinaan SMK Kota Warisan sebagai gula-gula politik menjelang PRU15.
Mengulas lanjut, Radzi berkata, Kota Warisan mula diduduki oleh penduduk sejak awal tahun 2001, namun sekolah menengah terdekat iaitu SMK Dengkil berada kira-kira lapan kilometer (km) dari kawasan tersebut.

“Paling dekat (sekolah) dengan kawasan ini sekitar 8 km ada SMK Dengkil dengan kapasiti murid 1,800 orang, ada SMK Seri Sepang lebih kurang 10 km dan SMK Bandar Baru Salak Tinggi kira-kira 13 km dari sini.
“Jadi perancangan yang kita buat ini mengambil kira pembinaan dan pembukaan kawasan perumahan baharu di sini dan jumlah penduduk yang akan meneruskan pendidikan di peringkat menengah akan meningkat.
“Tentunya ini merupakan berita baik untuk penduduk Sepang serta Kota Warisan kerana sebelum ini jarak untuk mereka hantar anak ke sekolah pun agak jauh dan sekolah sedia ada pun sudah padat,” ujarnya.
Jelas Radzi, pembinaan SMK Kota Warisan dijangka akan bermula sejurus selepas surat setuju terima (SST) diselesaikan sekitar awal Disember ini dan siap sepenuhnya pada September 2025.
Katanya lagi, dengan keluasan 4.85 hektar, sekolah berkenaan bakal mempunyai sebanyak 42 buah bilik darjah yang mampu menempatkan di antara 30 hingga 35 murid selain sebuah padang dan gelanggang sukan.
“Kita yakin ia akan memberi ruang yang cukup baik untuk penduduk sekitar menghantar anak-anak mereka dengan fasiliti yang lebih baik dan selesa.
“Akan ada satu bangunan khusus untuk murid-murid berkeperluan khas kerana kita tahu kemudahan ini amat penting, kalau tidak nanti ibu bapa kena hantar anak mereka ke sekolah yang jauh pula.
“Sekiranya sekolah yang berdekatan tidak mempunyai kelengkapan atau kemudahan untuk murid berkeperluan khas maka itu diberi keutamaan bagi SMK Kota Warisan apabila siap nanti akan disediakan kompleks untuk murid berkeperluan khas,” katanya. – KOSMO! ONLINE


Sampel DNA seorang lagi pekerja kuari diambil
Oleh ASLIZA MUSA

30 September 2022, 4:30 pm
IPOH – Pengesahan identiti Kheow Loo Siew Soon iaitu pekerja kuari yang maut tertimbus runtuhan batu di tapak kuari di Keramat Pulai di sini Mac lalu dibuat menerusi sampel asid deoksiribonukleik (DNA) adik-beradiknya.
Ketua Polis Perak, Datuk Mohd. Yusri Hassan Basri berkata, sampel tersebut diperoleh mengikut prosedur forensik di sebuah hospital di Switzerland.
“Adik-beradik mangsa kini berada di luar negara dan mereka telah memberikan sampel DNA untuk dipadankan dengan lelaki itu.
“Pihak Jabatan Forensik Hospital Raja Permaisuri Bainun (HRPB) sedang berurusan dengan hospital di sana bagi mengambil DNA tersebut untuk dibawa pulang ke negara ini,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.
Menurut Mohd. Yusri, pihaknya belum mengetahui keputusan DNA seorang lagi mangsa runtuhan batu membabitkan lelaki Orang Asli, Itam Lasoh, 43.
“Bagi pihak polis, siasatan kes ini telah pun selesai dan kita sedang menunggu laporan ujian DNA kedua-dua mangsa daripada pihak hospital.

“Keputusan ujian DNA ini mungkin mengambil masa kerana perlu melalui beberapa prosedur ekoran keadaan tulang yang telah lama,” katanya.
Dalam kejadian pada 8 Mac lalu sekitar pukul 9.15 pagi, dua pekerja kuari, Itam dan Loo Siew Soon, 49, dilaporkan hilang selepas dipercayai tertimbus runtuhan batu di tapak kuari dekat Keramat Pulai di sini. – KOSMO! ONLINE


Cubaan waris Kesultanan Sulu rampas aset Petronas cabuli proses mahkamah
Oleh EDDY AQMAL MOHAMED HAMIDI

30 September 2022, 4:39 pm
PUTRAJAYA – Menteri di Jabatan Perdana Menteri (Parlimen Dan Undang-Undang), Datuk Seri Wan Junaidi Tuanku Jaafar menegaskan bahawa aset Petronas bukanlah milik Kerajaan Malaysia dan permohonan untuk menyita atau merampas aset-aset tersebut dilihat sebagai suatu pencabulan proses mahkamah.
Wan Junaidi berkata, percubaan terkini oleh pihak yang mendakwa sebagai waris Kesultanan Sulu untuk merampas aset yang didakwa milik Kerajaan Malaysia di Belanda boleh dikatakan sebagai satu lagi tindakan mengambil kesempatan yang bertentangan dan melanggar peraturan timbang tara dan norma di bawah Konvensyen New York dan The United Nations Commission on International Trade Law (UNCITRAL).
“Pendirian Malaysia bahawa perintah yang dikeluarkan oleh mahkamah di Paris pada Februari lalu adalah tidak teratur dan tidak mengikut lunas undang-undang.
“Tambahan pula, perintah yang diperoleh sekiranya dikuatkuasa boleh mengakibatkan ketidakadilan serta implikasi yang serius kepada kestabilan negara lain,” katanya dalam satu kenyataan hari ini.
Beliau berkata demikian sebagai mengulas laporan media semalam berhubung tindakan terkini pihak mendakwa sebagai waris Kesultanan Sulu yang telah mengemukakan permohonan bagi mengiktiraf dan menguatkuasakan perintah (Final Award) di Mahkamah Belanda terhadap aset-aset Malaysia di sana termasuk rangkaian aset milik Petronas.
Menurut Wan Junaidi, perintah yang dikeluarkan oleh penimbang tara adalah tidak sah dan tidak mengikut norma atas beberapa sebab-sebab tertentu.

“Sebagai contoh, tindakan mengalihkan proses pengiktirafan dan penguatkuasaan perintah yang diperoleh dari Sepanyol ke Perancis walaupun Mahkamah Agung Madrid mengisytiharkan pembatalan pelantikan Penimbang Tara dan prosiding susulan timbang tara.
“Walaubagaimanapun, pihak mendakwa waris Kesultanan Sulu tetap meneruskan usaha-usaha menguatkuasakan perintah di negara-negara di mana Malaysia sedang melaksanakan tindakan sewajarnya,” jelas beliau.
Tambah Wan Junaidi, sebagai tindakan balas, Malaysia meneruskan prosiding Mahkamah di Perancis dan Sepanyol untuk mengenepikan dan membatalkan perintah berkaitan malah kerajaan yakin bahawa penyelesaian prosiding mahkamah tersebut akan menyebelahi Malaysia.
“Selanjutnya, kerajaan telah memulakan strategi global yang proaktif untuk menghalang dan mengenepikan sebarang cubaan merampas atau campur tangan dalam urusan berkaitan aset Malaysia di luar negara oleh pihak mendakwa waris Kesultanan Sulu.
“Kerajaan juga melaksanakan tindakan perundangan yang sama di Luxembourg dan akan mengambil tindakan yang serupa di Belanda untuk mengenepikan dan menghalang sebarang percubaan oleh pihak mendakwa waris Kesultanan Sulu bagi menguatkuasakan dan memperoleh faedah-faedah daripada perintah yang dikeluarkan Mahkamah,” katanya.
Ujar beliau, Malaysia menghormati dan bangga menganggotai Konvensyen New York namun tidak akan sama sekali bertolak-ansur atau tunduk kepada mana-mana pihak yang memanipulasi dan menyalah guna sistem sedia ada demi kepentingan peribadi.
“Malaysia akan terus mempertahankan kedaulatan dan asetnya di luar negara,” tegas beliau. – KOSMO! ONLINE


Hidangan Happy Meal versi dewasa ada mainan popular
Oleh KOSMO!

30 September 2022, 4:51 pm
WASHINGTON – Rangkaian restoran makanan segera McDonald’s akan melancarkan edisi terhad ‘Happy Meal’ bagi orang  dewasa yang akan disertakan dengan koleksi mainan percuma popular klasik sekitar tahun 80-an dan 90-an, lapor akhbar Mirror UK kelmarin.
Inisiatif istimewa itu adalah kepada pelanggan setia McDonald’s untuk masa terhad sahaja. Happy Meal versi dewasa boleh didapati  di cawangan-cawangan restoran McDonald’s di  Amerika Syarikat (AS) bermula 3 Oktober ini.
Pelanggan boleh mendapatkan Happy Meal versi dewasa sama ada melalui set hidangan Big Mac atau 10 Chicken McNuggets bersama kentang goreng, minuman dan mainan kecil.
Mainan itu adalah versi reka bentuk semula beberapa maskot McDonald’s yang paling popular  termasuk Grimace, Hamburglar dan Birdie.
Setakat ini, francais itu belum mendedahkan harga bagi setiap set Happy Meal dewasa berkenaan.
Tawaran itu akan memberi peluang kepada peminat makanan segera untuk ‘menghidupkan’ semula kenangan zaman kanak-kanak mereka selama sebulan sehingga 30 Oktober ini.

Ketua Pegawai Pemasaran dan Pengalaman Pelanggan AS McDonald’s, Tariq Hassan berkata,
pelancaran Happy Meal istimewa itu adalah bagi mengimbau memori indah zaman kanak-kanak pelanggan setianya.
“Ini adalah langkah paling relevan untuk  mengembalikan semula ingatan atau pengalaman pelanggan kami yang sudah menikmati McDonald’s dari zaman kanak-kanak sehingga dewasa,” ujarnya. – Agensi


Kepala air perangkap Ibu, anak di seberang sungai
Oleh AZMI NORDIN

30 September 2022, 5:03 pm
GOMBAK – Ibu beserta tiga orang anaknya terperangkap di seberang sungai selepas berlakunya kepala air ketika sedang berkelah di sebuah sungai berhampiran Balai Polis Lama Gombak, hari ini.
Pengarah Bomba Selangor, Norazam Khamis berkata, pihaknya terlebih dahulu menerima panggilan kecemasan pukul 2.37 petang tadi berhubung insiden itu daripada mangsa.
Katanya, enam anggota daripada Balai Bomba dan Penyelamat Selayang bergegas ke tempat kejadian dan sampai ke lokasi 30 minit selepas menerima panggilan itu.
“Laporan awal kejadian melibatkan empat orang mangsa terperangkap di seberang sungai berkeluasan 25 kaki ketika aktiviti berkelah susulan hujan lebat dan berlaku kepala air di lokasi.
“Kerja-kerja menyelamat mangsa sedang dilakukan bomba dan ketua balai dalam perjalanan ke lokasi,” katanya dalam satu kenyataan hari ini.
Jelas beliau, mangsa terdiri daripada seorang wanita, dua kanak-kanak lelaki dan seorang perempuan berada dalam keadaan selamat dan tidak mengalami sebarang kecederaan. – KOSMO! ONLINE.


PAC bentang laporan perolehan aplikasi MySejahtara di Parlimen Selasa depan
Oleh LUQMAN RIDHWAN MOHAMED NOR

30 September 2022, 4:05 pm
IPOH – Laporan penuh Jawatankuasa Kira-Kira Wang Negara (PAC) berkaitan perolehan aplikasi MySejahtera akan dibentangkan pada Selasa di Parlimen.
Pengerusinya, Wong Kah Woh berkata, pihaknya telah pun melakukan siasatan berkenaan isu tersebut melibatkan beberapa aspek.
“Aspek nombor satu adalah pelantikan KPI Soft Sdn. Bhd. selaku pembangun aplikasi MySejahtera. Kedua pula mengenai tempoh tanggungjawab sosial korporat (CSR) ditawarkan.
“Seperti diumumkan Perdana Menteri, pembangunan aplikasi itu adalah bersifat CSR dan persoalannya sekarang kenapa kerajaan perlu membayar untuk penggunaan dan perkhidmatan MySejahtera,” katanya pada sidang akhbar di sini hari ini.
Kah Woh berkata, kerajaan telah melakukan pembayaran bermula April tahun lalu sehinggalah September lalu.
Pada masa sama, katanya, dalam prosiding perolehan aplikasi MySejahtera yang diadakan pada 14 dan 21 April lalu, PAC telah memanggil dua menteri selaku saksi.

Dua menteri tersebut, menurutnya ialah Menteri Kesihatan, Khairy Jamaluddin Abu Bakar dan Menteri Kewangan, Tengku Datuk Seri Zafrul Tengku Abdul Aziz.
“Kita juga telah panggil Pengarah Majlis Keselamatan Negara (MKN), Pengarah Unit Pemodenan Tadbiran dan Perancangan Pengurusan (Mampu) dan pegawai-pegawai kanan MKN untuk beri keterangan,” katanya. – KOSMO! ONLINE


Rakyat Singapura minta lelaki pulang ke Malaysia gara-gara rebut kerusi
Oleh KOSMO!

30 September 2022, 4:11 pm
PETALING JAYA – Tindakan seorang lelaki warga Singapura bergaduh dengan seorang pemuda dari Malaysia di dalam sebuah MRT mendapat kecaman daripada netizen.
Rakaman video memaparkan kedua-dua lelaki itu ‘bergaduh mulut’ turut tular di beberapa platform media sosial.
Difahamkan, pergaduhan tersebut bermula hanya disebabkan berebut tempat duduk.
Katanya, tindakan pemuda itu duduk di tempat yang dikhaskan untuk warga emas tidak disenangi oleh lelaki tersebut yang kemudian bertindak melemparkan kata-kata kesat.
“Balik Malaysia. Jangan cari duit di Singapura,” kata lelaki itu.
Pemuda berkenaan yang berang dengan tindakan warga emas itu kemudian dilihat cuba mengajak lelaki itu bergaduh dengan menyuruh lelaki terbabit memukulnya.

Tinjauan di ruang komen mendapati rata-rata pengguna mengecam tindakan warga emas itu.
“Tak baik pak cik ini diskriminasi. Kalau nak tegur lelaki itu duduk tempat warga emas pun bukan begitu caranya,” kata Ahqii.
“Kenapa macam tak suka betul dengan orang Malaysia? Jangan macam itu pak cik, orang Singapura pun ada kerja di Malaysia,” kata Youhang.
“Nasib baik budak itu bersabar, kalau tidak mahu jadi pergaduhan besar,” kata Ariel.
Sehingga kini, video berkenaan telah ditonton lebih 300,000 kali. – KOSMO! ONLINE


Siasatan segera siasat kemungkinan salah laku Tommy Thomas
Oleh MOHD RIDZAUDDIN ROSLAN

30 September 2022, 4:53 pm
PUTRAJAYA – Perdana Menteri, Datuk Seri Ismail Sabri Yaakob mengarahkan agar satu siasatan lanjut dilaksanakan segera oleh agensi penguatkuasa berkaitan bagi menyiasat kemungkinan wujudnya salah laku oleh bekas Peguam Negara, Tan Sri Tommy Thomas.
Arahan itu dikeluarkan Ismail Sabri selepas meneliti laporan dibentangkan Pasukan Petugas Khas Siasatan ke atas dakwaan-dakwaan dalam buku bertajuk ‘My Story:Justice in Wilderness’ tulisan Tan Sri Tommy Thomas dalam mesyuarat jemaah menteri hari ini.
Perdana Menteri berkata, berdasarkan siasatan dibuat, pasukan itu telah mengkategorikan sebanyak 19
isu-isu penting yang dikesan dalam buku tersebut dan ia dibahagikan kepada empat isu utama.
“Antara isu utama itu temasuklah dakwaan ke atas Badan Kehakiman, pendedahan maklumat dan rahsia kerajaan selain tindakan tidak sah, salah guna kuasa dan kecuaian professional serta kenyataan berbaur hasutan.
“Pasukan Petugas Khas seterusnya mengemukakan beberapa syor untuk pertimbangan kerajaan bagi tujuan tindakan susulan yang wajar diambil,” katanya dalam satu kenyataan di sini tadi.
Sehubungan itu, Ismail Sabri berkata, beliau telah mengarahkan agar siasatan lanjut segera dilaksanakan oleh agensi penguatkuasa berkaitan bagi menyiasat kemungkinan salah laku oleh Tommy Thomas.

“Siasatan akan dijalankan antaranya di bawah Seksyen 124(1) dan Seksyen 203A Kanun Keseksaan; Seksyen 4 Akta Hasutan 1948, Seksyen 8 Akta Rahsia Rasmi 1972 dan Seksyen 23 Akta Suruhanjaya Pencegahan Rasuah Malaysia 2009,” tegasnya. – KOSMO! ONLINE


Dituduh tak pernah masuk dapur, Tya Arifin tunjuk skil
30 September 2022, 3:27 pm
PETALING JAYA – Tidak membiarkan dirinya sewenang-sewenangnya dikecam oleh netizen yang berhati busuk, pelakon dan usahawan Tya Arifin ada cara tersendiri berdepan kutukan golongan sebegitu.
Tya, 28, menerusi perkongsian dalam TikToknya memaklumkan, ada yang menuduh dia tidak pernah masuk ke dapur dan hanya berlakon memasak sehinggakan tidak pandai membungkus makanan di dalam plastik dengan elok.
Kutukan tersebut timbul selepas menantu kepada penyanyi Datuk Seri Siti Nurhaliza itu memuat naik video dia membungkus lebihan lauk untuk disedekahkan selepas mengadakan kenduri di kediamannya baru-baru ini.
Bagaimanapun, lauk yang dibungkus pelakon asal Indonesia itu terjatuh ketika dia cuba membungkusnya di dalam plastik sehingga mengundang kecaman.
“Ada yang cakap saya tak masuk dapur, berlakon je memasak sebab bungkus makanan pun jatuh.
“Ini masa saya jemput kawan-kawan buat barbeque, semua masak sendiri okey. Perap daging itu semua sendiri punya resipi,” jelasnya dalam sebuah video memaparkan dirinya sibuk membakar daging ketika sebuah acara makan-makan bersama rakan-rakannya.

Selain dikutuk tidak pernah masuk ke dapur, Tya atau nama lengkapnya Nurtria Wulandari Arifin juga dituduh sengaja menunjuk-nunjuk melakukan sedekah dan mengharap pujian ramai.
Membalas tuduhan tersebut, Tya secara positif meminta individu itu memilih dua kategori pengguna media sosial.
“Ada dua orang jenis pengguna media sosial. Satu, guna hati yang tak bersih. Tengok orang muat naik hantaran, mencari salah saja.
“Kedua, guna hati bersih. Tengok orang kongsi, mencari niat baik dan sisi baiknya. Awak yang mana?” soalnya.
Perkongsian tersebut mengundang reaksi ramai peminat Tya yang mempertahankan pelakon itu dengan berkata, dia seorang yang sangat rajin memasak sejak dahulu.
“Siapa yang ikut Tya dari sebelum terlibat dengan Mutyara (bisnes), mesti tahu yang Datuk K (bapa mentuanya) sangat suka dia memasak dan akan minta dia masak kalau ada makan-makan keluarga,” pertahan seorang peminatnya. – KOSMO! ONLINE


Kantoi curang, Rizky Billar pukul Lesti Kejora
30 September 2022, 2:36 pm
RUMAH tangga bahagia pasangan selebriti popular Indonesia, Lesti Kejora dan suaminya Rizky Billar tiba-tiba dilanda badai dan menjadi perhatian seluruh peminat di Indonesia ketika ini.
Semuanya gara-gara Lesti membuat laporan polis selepas menjadi mangsa kekerasan Rizky akibat diduga berlaku curang di belakang isterinya.
“Korban (mangsa), Lesti diduga mengetahui suaminya, Rizky Billar selingkuh,” kata Ketua Bidang Humas Polda Metro Jaya, Kombes Endra Zulpan.
Laporan polis dilakukan Lesti pada Rabu lalu dan disahkan oleh Ketua Perhubungan Awam Polis Metro Jakarta Selatan, AKP Nurma Dewi.
Kata Nurma, selepas mengetahui kecurangan suaminya, Lesti meminta Rizky menghantarnya pulang ke rumah orang tuanya.
Bagaimanapun, Rizky sangat emosi sebelum bertindak di luar kawalan apabila dilaporkan menghempas dan mencekik leher Lesti berulang kali.

“Terlapor (Rizky) emosi kerana Lesti minta dipulangkan ke orang tuanya. Dia menolak korban dan melemparkannya ke atas katil serta mencekik Lesti sehingga jatuh ke lantai.
“Perkara tersebut berlaku berulang kali. Kemudian pada pukul 10 malam, terlapor cuba menarik tangan korban ke arah bilik mandi dan menghempasnya ke atas lantai,” katanya memetik laporan polis yang dibuat Lesti ke atas Rizky.
Susulan kejadian yang berlaku, Lesti dilaporkan mengalami kecederaan pada tangan, leher dan tubuh sehingga memaksanya membuat laporan polis terhadap suaminya.
Kes tersebut disiasat mengikut Pasal 44 Undang-Undang No. 23 Tahun 2004 tentang Penghapusan Keganasan Rumah Tangga (UU PKDRT) dan jika sabit kesalahan, pelaku boleh dipenjara sehingga 15 tahun sekiranya mangsa mengalami luka berat ataupun meninggal dunia.
Sejurus laporan tersebut mencetuskan kekecohan dalam kalangan peminat, media sosial dibanjiri dengan video-video tentang kontroversi tersebut.
Malah ada netizen mula melakukan kerja penyiasatan dengan membongkar identiti wanita yang didakwa sebagai selingkuhan Billar.
Hasil diselidiki, wanita itu merupakan seorang aktres dan model terkenal berusia 28 tahun tetapi setakat ini, netizen masih belum dapat mengesahkan sama ada benar dia merupakan orang ketiga dalam rumah tangga Lesti dan Rizky.
Tetapi ada sesetengahnya percaya, jika benar wanita itu adalah orang ketiga, semuanya berlaku kerana dia dan Rizky pernah sama-sama terlibat dalam sinetron berjudul Jodoh Wasiat Bapa Babak 2.
Lesti dan Rizky mendirikan rumah tangga pada 19 Ogos 2021 dan hasil perkahwinan, mereka dikurniakan seorang cahaya mata lelaki, Muhammad Leslar Al-Fatih Billar.
Sebelum berkahwin, mereka merupakan pasangan selebriti yang dijodoh-jodohkan oleh netizen kerana mengalami pengalaman sama iaitu putus cinta.
Mereka akhirnya menjadi dekat antara satu sama lain sehingga memutuskan bernikah tahun lalu. – KOSMO! ONLINE


Ebit Lew yakin mahkamah tempat terbaik tuntut kebenaran
Oleh IVAN AMIRUL

30 September 2022, 3:59 pm
TENOM – Pendakwah bebas, Ustaz Ebit Lew menganggap bahawa mahkamah merupakan tempat terbaik dalam menuntut kebenaran.
“Alhamdulillah, syukur kepada Allah. Setahun saya menanti hari mahkamah ini.
“Pelbagai fitnah tidak berhenti yang tidak dapat disebutkan saya tanggung sendiri sejak balik dari Palestin tempoh hari.
“Dengan ke mahkamah ini, saya berharap dapat tahu kebenaran yang sebenarnya,” katanya ketika ditemui selepas selesai hari terakhir sesi perbicaraan gangguan seksual mengaitkan dirinya hari ini.
Tambah Ebit, di mahkamah tidak boleh berlaku sebarang percakapan kosong kerana perlu disertakan dengan bukti kukuh.
“Mahkamahlah tempat yang paling tidak boleh cakap apa sahaja. Kena ada bukti dan sekiranya tiada bukti apa sahaja perkara pasti akan ditolak,” jelasnya.

Sementara itu, Ebit memaklumkan beliau berasa sedih kerana perlu melalui perkara seperti itu.
“Sedih sebab kena menanti lagi. Kalau boleh saya nak teruskan Sabtu esok sahaja sampai habis tetapi bukan saya yang tentukan.
“Oleh itu, kami bersetuju meneruskan perbicaraan ini pada Disember,” katanya. – KOSMO! ONLINE


Amaran cuaca buruk di 12 negeri petang ini
Oleh ZULKIFLI MANZOR

30 September 2022, 3:50 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di ibu negara, Perlis dan Melaka sehingga pukul 6 petang ini.
MetMalaysia dalam satu kenyataan hari ini turut mengeluarkan amaran cuaca buruk sehingga pukul 6 petang ini di Langkawi, Kubang Pasu, Kota Setar, Padang Terap, Sik dan Baling di Kedah.
Manakala bagi Perak, amaran sama dikeluarkan di Hulu Perak, Kuala Kangsar, Kinta, Kampar, Batang Padang dan Muallim.
“Kelantan di Tumpat, Pasir Mas, Jeli, Tanah Merah, Kuala Krai dan Gua Musang. Terengganu di Besut dan Setiu. Pahang (Tanah Tinggi Cameron, Lipis, Raub, Bentong, Kuantan, Pekan dan Rompin.
“Selangor di Kuala Selangor, Hulu Selangor, Klang, Gombak, Petaling dan Hulu Langat. Negeri Sembilan di Jelebu, Kuala Pilah, Jempol dan Tampin. Johor di Tangkak, Segamat, Muar, Pontian, Kulai dan Johor Bahru,” kata kenyataan itu.
Menurut MetMalaysia, amaran ribut petir, hujan lebat dan angin kencang turut dikeluarkan di Kuching, Serian dan Mukah (Tanjung Manis, Daro dan Matu) di Sarawak.

Sabah pula diramalkan mengalami cuaca buruk yang sama di Sandakan (Kinabatangan dan Sandakan) dan Kudat (Pitas dan Kudat).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelas MetMalaysia. – KOSMO! ONLINE